Manoj Bajpai s web series The Family Man season2has come to break all records Bhojpuri: वेब पर सभ रिकॉर्ड तूरे आ गइल बा मनोज बाजपेयी के फैमिली मैन 2\nBhojpuri: वेब पर सभ रिकॉर्ड तूरे आ गइल बा मनोज बाजपेयी के 'फैमिली मैन 2'\nपहिला सीजन में मनोज के किरदार श्रीकांत तिवारी एगो मिडिल क्लास के नौकरी वाला आदमी बाड़न जेकरा दू गो बच्चा अउरी पत्नी बाड़ी. उ गुप्त रूप से एनआईए के एगो संस्था के साथे काम करत बाड़न जवन आतंकी घटना के रोके पर काम करेला. फिल्म में विलेन बनके आवता आईएसआईएस के खूंखार आतंकी अल कातिल. पूरा सीजन में नायक आपन बिखरत जिनगी के सम्हारत आ आतंकवादियन से लड़त रहत बा.\nLast Updated: June 4, 2021, 4:59 PM IST\nमनोज बाजपेयी के अदाकारी के त सभे कायल ह. उ जब स्क्रीन पर आवेलें त लोग के आँख स्क्रीन से चिपक जाला. ई एगो हमरा जइसन भोजपुरिया खातिर गर्व के बात भी बा कि मनोजो भोजपुरिया हवें. आज मनोज के बात विशेष रूप से ए वजह से हो रहल बा, काहें कि उनके बहुप्रतीक्षित वेब सीरीज फैमिली मैन के दुसरका सीजन आज माने चार जून के राति खां बारह बाजे रिलीज हो चुकल बा. अमेजन प्राइम पर ई देखल जा सकेला.\nएकर पहिलका सीजन 20 सितंबर 2019 के रिलीज भइल रहे आ देखते-देखते ओह साल के सबसे चर्चित अउरी सुपरहिट शो बन गइल. दस एपिसोड के जासूसी थ्रिलर फैमिली मैन अपना कॉमेडी खातिर भी बड़ा पसंद कइल गइल. अक्सरहा गंभीर रोल करे वाला मनोज बाजपेई के लोग हँसावत भी देखल. उहो कुछ ऊलल जलूल हरकत कs के ना बल्कि अपना संवाद अदायगी आ भाव भंगिमा से हँसवले. अइसने किरदार मनोज के 2016 में रिलीज भइल फिल्म सात उचक्के में देखे के मिलल रहे. पहिला सीजन में मनोज के किरदार श्रीकांत तिवारी एगो मिडिल क्लास के नौकरी वाला आदमी बाड़न जेकरा दू गो बच्चा अउरी पत्नी बाड़ी. उ गुप्त रूप से एनआईए के एगो संस्था के साथे काम करत बाड़न जवन आतंकी घटना के रोके पर काम करेला. फिल्म में विलेन बनके आवता आईएसआईएस के खूंखार आतंकी अल कातिल. पूरा सीजन में नायक आपन बिखरत जिनगी के सम्हारत आ आतंकवादियन से लड़त रहत बा. सीरीज अइसन जगह पर खतम भइल जब बुझाइल कि मूसा माने अल कातिल मरके जी गइल आ केहू के हाथे ना आइल.\nअब नया सीजन में एगो अलग एंगिल जोड़ाइल बा, जेपर बड़ा विवाद भी भइल ह. कुछ तमिल नेता लोग के कहनाम बा कि सीरीज में कुख्यात गुट लिट्टे अउरी तमिल लोग के आतंकवादी बतावल गइल बा. एह शो के बैन होखे खातिर भी आवाज उठे लागल ह. ई सीरीज फरवरी में रिलीज होखे के रहे बाकिर तांडव अउरी मिर्जापुर के लेके जवन विवाद उठल ओही से एकर रिलीज टाल दिहल गइल. जवन भी होखे बेसब्री से इंतज़ार करत दर्शकन खातिर ई सौगात बन के आइल बा. काल्ह अपना सोशल मीडिया पर एकर डायरेक्टर द्वय राज निदीमोरू अउरी कृष्णा डीके नोट साझा कउवे लोग कि कोरोना के टाइम में केतना मुश्किल से हमनी पूरा क्रू मिल के ई सीरीज बनवले बानी जा आ एह बात के खुशी बा कि रिलीज डेट लेट भइला के बादो दर्शक बेसब्री से एकर इंतज़ार करत बा.\nकोरोना के दूसरा लहर के चलते लॉकडाउन लागल बा आ लोग अभियो घरे में लुकाइल बा. मनोरंजन के साधन के तलाश बा आ एह समय में वेबसीरीज वरदान लेखां बाड़ी सन. एही बीचे एगो अउरी सीरीज बड़ा चर्चा में आइल ह, ओकर नाम ह एसपायरेंट. वेबसीरीज के भारत में मशहूर करे वाला चैनल टीवीएफ के ओर से ई सीरीज यूट्यूब पर रिलीज भइल आ देखते-देखते एकर पाँच गो एपिसोड सुपर-डुपर हिट हो गइल बा. जवना युवा से पूछीं उहे एकर चर्चा करत बा. दरअसल ई सीरीज बा दिल्ली के राजेन्दर नगर में आईएएस के सपना लेके आइल युवकन के बारे में. सिविल सर्विस के परीक्षा विश्व के दूसरा सबसे कठिन परीक्षा ह आ एकरा के पास कइल बहुते कठिन होला. हर साल लाखों युवा एकरा खातिर कोशिश करेलें आ फेल होलें, कुछ पासो हो जालें. कइसे एगो सामान्य लइका आके पहिले के धुरंधर लोग के पीछे छोड़ के आईएएस बन जाता आ बाकी ओकर दोस्त सब पीछे छूट जातारें. राजेन्द्र नगर के छोट कोठरियन में युवा पीढ़ी पर बीतत एक-एक दिन के बहुत रोचक दस्तावेज बा एसपायरेंट. एकरा के बेहतरीन आईएमडीबी रेटिंग मिलल बा आ हमार सलाह बा कि एकरा के जरूर देखें के चाहीं. काहें कि एह में जीवन मर्म अउरी सीख भी मिली.\nअनारकली ऑफ आरा से हिन्दी फिल्म निर्देशन में कदम रखे वाला पत्रकार से निर्देशक बनल अविनाश दास के एगो कॉमेडी सीरीज आइल बा रनअवे लुगाई. एमएक्स प्लेयर पर रिलीज एह सीरीज में मुख्य भूमिका में नवीन कस्तूरीया बाड़ें जे एस्पायरेन्ट में भी मुख्य नायक बाड़ें. सीरीज के कहानी नया त नइखे बाकिर सिटकॉम बा, अइसन परिस्थिति बनत बा कि लोग के हंसी आई. एह में वयस्क कॉमेडी के भी तड़का डलाइल बा. हमरा ई ना बुझाला कि का ई अनिवार्य हो गइल बा कि जले एडल्ट सीन भा डायलॉग ना परोसाई, वेब सीरीज हिट ना होई. एह में भोजपुरी फिल्मन लेखां आइटम नंबर भी बा. एमएलए अपना भोला बेटा के बियाह एगो चतुर लइकी से अनजाने में कर देतारें. ऊ हिरोइन बने के सपना देखत बिया एही से बियाह के अगिला दिने भाग जा तिया. शो के टाइटल अमेरिकन रॉमकॉम रनअवे ब्राइड से प्रेरित बा. हालांकि शादी से दुल्हिन के भागे के कहानी 1999 में रिलीज भइल एह फिल्म के भी बा. अइसने कहानी हैप्पी भाग जाएगी, डॉली की डोली के भी बा. हिन्दी में दुल्हिन के शादी से भगला के थीम पर कई गो फिल्म बा बाकिर अविनाश के पास गाँव से मेट्रो तक के अनुभव आ विजन बा जवन उनका फिल्मन में देखाई देला.\nकुछ उल्लेखनीय वेबसीरीज जवन देखे वाला बाड़ी सन भा रिलीज होखे वाला बाड़ी सन, ओहमें अमेजन प्राइम पर अलौकिक क्राइम थ्रिलर शो ‘द लास्ट आवर’, जी5पर सनफ्लावर, डिज्नी हॉटस्टार पर शेरनी आदि बा. आवे वाला समय में एक से बढ़के एक वेब शो देखे के मिली. (लेखक मनोज भावुक भोजपुरी साहित्य और सिनेमा के जानकार हैं.)\nBhojpuri में पढ़ें- सेहत आ सवाद के खजाना मिथिला के मखाना\nBhojpuri: कोचिंग से बेसी ‘ सोचिंग ‘ के जरुरत बा, पढ़ीं आखिर काहें...


एटीएम ठग के पिटाई कर के पुलिस के सँउपल गइल – टटका खबर\nपीएनबी के बनियापुर शाखा के एटीएम से रुपिया निकाले आइल एगो बूढ के बरगला के एगो ठग उनका एटीएम से चार हजार रुपिया निकाल के ले भागल बाकिर अगल बगल के लोग के हल्ला मचवला का बाद गाँव वाले ओकरा के पकड़ लिहलें. पकड़ाइल ठग रिविलगंज परसा के रंजीत साह बतावल जात बा. ओकरा लगे से तीन गो एटीएम कार्ड मिलल. पकड़इला का बाद ऊ ओह बूढ़ के रुपिया वापिस कर दिहलसि बाकिर लोग ओकर जम के पिटाई कइलें आ पुलिस के सँउप दिहलें.


पटना। का रउआ नौकरी के तलाश में बानी? बहुत आसान बा ई नौकरी मिलल, बस "हमनी भोजपुरिया टीवी" के कवनो कर्मचारी से संपर्क करीं, आ इंटरव्यू दीं। ओकरा बाद 15 हजार जमा करीं, आ हो गइल राउर नौकरी पक्का। जी हाँ, एह देश में नौकरी के नांव पर कॉलेजन में पढ रहल लइका लोग के ठगे के जवन रास्ता ई कंपनी अख्तियार कइले बिया, ऊ अपने आप में अभूतपूर्व बा।\nComments (1)\tमाइक्रोसॉफ्ट के नाम पर ठगी के कारोबार\nजमशेदपुर। अगर रउआ दुनिया के सबसे बडहन सॉफ्टवेयर कंपनी माइक्रोसॉफ्ट में नौकरी खोजत बानी, त सावधान हो जाईं। दिल्ली में बइठल कुछ लोग नौकरी...\nComments (3)\tई ट्रेनिंग इंस्टीट्यूट भी फर्जी बा...\nपटना। तीन दिन पहिले भोजपुरिया डॉट कॉम पर "हमनी भोजपुरिया टीवी" के सच्चाई जान के भोजपुरी फिल्म इंडस्ट्री के एगो खास वर्ग बहुत दुखी बा। ए...\nComments (3)\tठाकरे के बाद अब बैंक कइलस यूपी-बिहार से भेदभाव\nजालंधर। अपना देश में एक बेर फेर यूपी-बिहार के मजदूरन के पराया घोषित कइल गइल बाटे, अउर अबकी बेर ई काम राज ठाकरे आ पी. चिदंबरम नियन नेता ...\nComments (7)\t"भोजपुरी ना, अश्लीलता के प्रचार करता सुर-संग्राम"\nवाराणसी। "जवना मंच पर माननीय राज्यपाल अउर उप-मुख्यमंत्री जइसन लोगन बइठल होखे, ओकर एगो गरिमा होला। ओह मंच पर "गमछा बिछाई के..." अउर "मुख...\nComments (21)\t« Start Prev 1234567 8910 Next End »


भोजपुरी फिल्म लज्जा के संगीत मुहुर्त – Anjoria\nभोजपुरी फिल्म लज्जा के संगीत मुहुर्त\nटॉप म्यूजिक एंटरटेनमेंट का बैनर में सुरजीत सिंह के बनावल आ लेखक निर्देशक रमाशंकर के भोजपुरी फिल्म “लज्जा” के संगीत मुहुर्त गायिका शालिनी आ गायक जीत राय के युगल गीत के रिकार्डिंग का साथे करावल गइल. संगीतकार रहले सिद्धार्थ शालिनी. फिल्म के कलाकारन में पंकज केसरी, ऋतिका शर्मा, मनोज द्विवेदी, हीरालाल यादव, यादवेन्द्र आ उदय श्रीवास्तव शामिल बाड़े. सह निर्माता वरुण चौरसिया, संवाद लेखक आ गीतकार ए बी मोहन आ एक्शन मास्टर हीरा यादव हउवें. लेखक निर्देशक रमाशंकर के ई दुसरका फिल्म ह. उनकर पहिला फिल्म “आग” अब रिलीज होखेवाली बा. एह मौका पर राजकुमार पाण्डेय, के रत्नेश, देव मल्होत्रा वगैरह मौजूद रहले.\nMusic muhurt of Lazza\n“हँसी के तड़का” एहसान कुरेशी का संगे


‘पागल प्रेमी’ एगो बढ़िया पारिवारिक फिल्म हवे – नवीन कुमार सिंह – Anjoria\nनिर्माता नवीन कुमार सिंह के अजय कुमार निर्देशित नइकी फिल्म हवे ‘पागल प्रेमी’. वइसे त नवीन कुमार का बर्बिल (उड़ीसा) में आयरन के बिजनेस बावे, लेकिन शुरुए से कला आ फिल्मी रुझान उनुका के फिल्म निर्माण में खींच ले आइल. निर्देशक अजय कुमार का साथे मिलके एगो नया सोच का साथ एगो बढ़िया कहानी पर काम कइलन आ फेर ओह कल्पना के मूर्त रूप देत सेल्युलाइड पर उतार दिहलन ‘पागल प्रेमी’ बना के. एह फिल्म के मुख्य विषय का बा, कवना तरह के फिलिम हवे, बतौर निर्माता का अनुभव भइल आ अइसने कुछ सवालन के जबाब आईं उनुके से सुनल जाव.\nनवीन कुमार जी, आपके फिल्म ‘पागल प्रेमी’ के कहानी का ह ?\nई एगो अइसन इंसान के कहानी हवे जे आजु का हालात आ अपना मजबूरी का चलते भठियरा सिस्टम में अझूरा के एगो बाहुबली खातिर काम करे लागत बा. ओकरा जिनिगी में एगो अइसन लड़की आवत बिया जेकरा से ओकरा बेहद प्यार हो जात बा आ जब ऊलड़की ओकरा नइखे मिलत त कवना तरह के हालात बनत बा इहे एहमें खास कर के देखावल गइल बा. वइसे ई दू गो नायकन के कहानी हवे. संजय पाण्डेय एहमें मुख्य विलेन हउवे जे एगो दबंग बिजनेसमैन का किरदार में बाड़े. ओह बिजनेसमैन का इलाका में ओकर एकछत्र राज चलेला. फिलिम में प्यार के अलग अलग रिश्तन का जरिये रेघरियावल गइल बा. एहमें भोजपुरी इलाका के रीति-रिवाज आ संस्कारो देखावल गइल बा. एहमें एगो नौटंकी गीतो बा जवना के बहुते साफ-सुथर तरीका से फिल्मावल गइल बा. कम शब्द में कहीं त ई एगो बढ़िया पारिवारिक फिलिम हवे जवना के सगरी दर्शक पसन्द करीहें\nएह फिल्म की शूटिंग कहवाँ कहवाँ भइल बा आ कतना काम हो चुकल बा ?\nकरीब करीब पंचानबे फीसदी शूटिंग छत्तीसगढ़ के रायपुर में करावल जा चुकल बा. बाकी के शूटिंग जल्दिये मुंबई में कइल जाई. रायपुर में शूटिंग कइला के कारण ई रहे कि ओहिजा हमरा अपना पिता राघव सिंह जी का साथे शेषनाथ जी आ दोसरो पारिवारिक सदस्यन के भरपूर सहयोग मिलल, लोकेशन के सुविधा त रहबे कइल.\nआयरन के बिजनेस से फिल्म निर्माण में कइसे आइल भइल ?\nजी हँ, उड़ीसा के बर्बिल में हमार आयरन के बिजनेस बावे, लेकिन शुरुवे से कला आ फिलिमन के तरफ रुझान रहल. पिछला तीन चार साल से हम फिल्म निर्माण खातिर गंभीर रहनी आ एगो नीमन टीम आ बढ़िया कहानी का तलाश में रहनी. फेर जब मुंबई अइनी त निर्देशक अजय कुमार जी से भेंट भइल आ उनुका से हमार ट्यूनिंग जम गइल. तब हम आ अजय जी एगो सब्जेक्ट पर काम करे लगनी. अजय जी एकर पटकथा आ निर्देशन के जिम्मेदारी सम्हरलन आ कलाकारन के चुन के शूटिंग शुरु कर दिहले. खास तौर पर कहल चाहब कि विनय आनंद जी, अजीत आनंद, संगीता तिवारी, श्रीकनकनी आ संजय पाण्डेय जी वगैरह सगरी कलाकार एहमें बहुते बढ़िया काम कइले बाड़े. अजय कुमार जी त एगो काबिल आ प्रतिभाशाली निर्देशक हइये हईं आ एह फिल्म के एगो अनोखा अन्दाज में फिल्मवले बानी.\nइंडस्ट्री में आपके का अनुभव रहल ?\nभोजपुरी फिल्म इंडस्ट्री बढ़िया जगह हवे. लोग अपना काम खातिर ईमानदार आ लगनशील बा आ हमरा कवनो खराब अनुभव ना मिलल.\nआगे के का प्लानिंग बा आपके ?\nदेखीं, प्लानिंग त ढेरे बा, लेकिन फिलहाल पूरा ध्यान सिर्फ ‘पागल प्रेमी’ पर बावे. एकरा रिलीज होखला का बादे दोसरा तरफ ध्यान दे सकब. वइसे हमार कोशिश रही कि भोजपुरी संस्कार, रीति-रिवाजन से भरपूर नीमन आ स्वस्थ मनोरंजन वाली फिलिम बनाईं. यदि ईश्वर कृपा आ दर्शकन के प्यार मिलल त हम अपना मकसद में जरूरे कामयाब रहब.


मनोज तिवारी बनले लोकप्रिय डाउनलोड सेलिब्रेटी – Anjoria\nसिनेमा भोजपुरी के मेगा स्टार मनोज तिवारी बीतला साल 2012 में मोबाइल फोन पर सबले अधिका डाउनलोड कइल जाए वाला भोजपुरी सेलिब्रेटी रहलें. फोटोग्राफो डाउनलोड होखे क श्रेणी में मनोज तिवारी लगातार टॉप पर बाड़न. वॉल पेपर डाउनलोडो में मनोज तिवारी अव्वल रहले.\nआ एह डाउनलोड करे वालन में बिहारे यूपी के लोग ना रहल बलुक पूरा देश के लोग रहल. मनोज तिवारी के गावल गाना ‘जिया ए बिहार के लाला…’ त खूबे डाउनलोड भइल.\n‘पवन बैंड बाजा‘ के भव्य म्यूजिकल लांचिंग


छठवा भोजपुरी फिल्म अवार्ड 28 मई के होखी – Anjoria\nछठवा भोजपुरी फिल्म अवार्ड 28 मई के होखी\nApril 11, 2011 Editor मनोरंजन 0\nभोजपुरी फिल्म जगत के एकलौता अवार्ड समारोह अगिला 28 मई के मुंबई में आयोजित होखे जा रहल बा. एकर घोषणा अवार्ड समिति के संस्थापक अध्यक्ष विनोद गुप्ता एगो पत्रकार सम्मेलन में कइले. एह मौका पर मुख्य अतिथि का रूप में मध्य रेलवे के सीसीएम सत्यप्रकाश, निर्माता अभय सिन्हा, दुर्गा प्रसाद, निर्देशक जगदीश शर्मा, असलम शेख, हैरी फर्नान्डिस, अनूप चौधरी , अरसद खान, अभिनेता सुरेन्द्र पाल, स्वरूप फिल्म्स के पुनीत केला सहित फिल्म जगत के कई सम्मानित लोग मौजूद रहले. अवार्ड खातिर नामांकन के कामो शुरु कर दिहल गइल बा.\nबतावे जोग बा कि भोजपुरी सिनेमा के तीसरा चरण के लोकप्रिय बनावे में भोजपुरी फिल्म अवार्ड समारोहो के महत्वपूर्ण योगदान रहल बा. हर साल मई में आयोजित होखे वाला एह अवार्ड समारोह में लगातार पांच बार सर्वश्रेष्ठ अभिनेता के पुरस्कार रवि किशन के मिल चुकल बा. मौजूद थे.\nपवन सिंह के लागल नथुनिया के धक्का आ कर्तव्य\nSunil Sinha always keep his producers on safe side


Sailesh Mishra's Bhojpuri Kavita Podcast: February 2007\nJab-Jab Phagun Aawe (Bhojpuri Birha)\nHere's my latest bhojpuri poem in the form of Birha. Hope you'll like it.\n1.Jab-Jab Aawe Phagun, Mahina Baras Ke Baad\nGam-gam gamke man mein, Piya-Milan Ke Yaad\n2. Jab-Jab Aawe Phagun, sochin Amaavas Ke Raat\nKekra Saathe Kaatin, Bin Chanda ke Raat\n3. Jab-Jab Aawe Phagun, Neendiya mein jaayin jaag\nNainan se neer barse , bheetari sulgay aag\n4. Jab-Jab Aawe Phagun, Auran se karin daaj\nMeera-shyam ke jodi, kaahe alag bhail Aaj\n5. Jab-Jab Aawe Phagun, Dinawa Jaay Pasaraat\nMehendi ab pheeka lage, Chunari Jaay Lasaraat\n6. Jab-Jab Aawe Phagun, khaana jab parosaat\nKaur muh mein rah jaaye, Piya ke aawe yaad\n7. Jab-Jab Aawe Phagun, bhagwan se jodin haath\nPiya ke chitti padh ke, karin ramayan ke paaTh\n8. Jab-Jab Aawe Phagun, Senur Se Maang bharaay\nTikuli-Nathooni Pooche, Kaahe piya se algaay\n9. Jab-Jab Aawe Phagun, Jhumka Jaas Heray\nPrem rog ke lakshan ba, Kaise hoyi upaay\n10. Jab-Jab Aawe Phagun, Tan-Man-Jiya Tadpaay\nKoyaliya kooh-kooh pukare, Piya ke na Sunaay 1\n11. Jab-Jab Aawe Phagun, Sisak ke royin anhaar\nAb MeeTh batiya hi bolab, Jingi ke meet hamar\n12. Jab-Jab Aawe Phagun, Karin Singaar-Pataar\nAb Kangan-Baali na chaahin, piya bin soona duaar\n13. Jab-Jab Aawe Phagun, Chale Piritiya bayaar\nKab laut ke aihen, Jahajiya se Piya hamaar\n14. Jab-Jab Aawe Phagun, Kareja piraay baar-baar\nBairi Bides Sautan hamaar, Saat samundar paar\n15. Jab-Jab Aawe Phagun, Phaguwa kare utpaat\n"Sailesh", Birha bahut sataawe, kab aayi milan ke raat\n(Bhojpuri Birha -- by Sailesh Mishra )\nposted by sailesh999 @ 7:16 AM2Comments\nMy letter to Anjoria\nMy letter to Anjoria : First Bhojpuri Magazine on the Net.\nEdited, and Published on behalf of Sysop Concepts,opp. Union Bank,Malgodam Road,Ballia - 277001by OP Singh.Contact : editor-at-anjoria.com call : +919415249824\nभोजपुरी संसद में हमरा चिट्ठी के जवाब में अमेरिका से शैलेश जी के चिट्ठी मिलल बा. मन के बात पूरा सच्चाई का साथे ऊहाँका कहले बानी. हमरा लागल कि ई चिट्ठी सबका सोझा पड़े के चाहीं. एहसे पहिले चिट्ठी फेर टटका बसिया.\nप्रिय सिंह जी ,\nहमार ई इमेल आपन अनुभव पर आधारित बा. कवनो व्यक्ति का तरफ संकेत नइखे.. ठण्ढा होके पढ़ीं.\nअँजोरिया.कॉम पर बेशक बढ़िया काम हो रहल बा, लेकिन चुप्पी के कारण ई हो सकेला कि लोग व्यस्त बा, आ बहस करिके थक गइल बा. कवनो नतीजा नइखै निकलत. बहुत बात भइल तरह तरह के, हर कोई लड़ाई में लागल बा, नाम कमाये का फेर में बा चाहे पइसा बटोरे में बिजी बा.\nजेकरा लागत बा कि ई सब से कुछ नइखे होखेवाला, कुछ नइखे मिलेवाला, ऊ चुपचाप सरक जात बा. बाकि स्वंयभू नेता, संयोजक, पार्टनर भारत मे आ बहरी भी निराश बा कि भोजपुरी के कवनो मुद्दा से जोड़ला पर फायदा ना होई. वाहवाही करेवाला, भीड़ में शामिल होखेवाला ढैर बा, रास्ता दिखावेवाला कम. पइसा देबे लगावे के बाति होला, तऽ लोग गायब हो जाला.\nभारत से अक्सर फिल्मप्रोड्यूसर का खोज में प्रवासी भारतीय से सम्पर्क कइल होला .. कि कवनो धनपशू मिल जाए, आ भोजपुरी फिल्म बनि जाए. नाम हो जाए. फालतू पइसा केहू का पास नइखे. प्रवासी भारतीय सोचेला - अरे तनकि भोजपुरी गाना/खाना मिल जाइत, तऽ देश के माटी इयाद आ जाई.. मन बहल जाई..आखिर परदेश में के बा आपन कहेवाला ? भारत मे रहेवाला भोजपुरिया भाई लोग सोचऽता .. अपने नौकरी के कवनो ठेकाना नइखे, हम का करीं ? जे सम्पन्न बा, ऊ मौका के इन्तजार में बा कि कब यूके, सिंगापुर भा अमेरिका में कार्यक्रम हो, कि हमहूँ घूमि आईं. जे बिचौलिया आर्गनाइजर बा ऊ सोचऽता कि कवन अइसन चीज करीं कि दूनू ौरि से यश पइसा लूटीं. चाहे कुछ नाहियो मिले, तऽ किताब-न्यूजलेटर में फोटो का संगे नाम छपवाईं...जइसे उहे दुनिया चलावऽता. कवनो नेता मंत्री फिल्मकार एहमे होखे, तऽ टूट पड़ी. आखिर हमनी का कवनो सन्त महात्मा तऽ हवीं जा ना !!\nआत्मसमर्पित, बलिदानी, आ लगनशील लोग कम बा, कुछु पावे के खातिर कुछु खोवे के पड़ेला कि ना? सब चाहत बा कि काम केहू आउर कर दे, ताली पीटे ऊ पहुँच जाई, बस. मुफ्त में कुछुवो मिल जाई तऽ लूटेवाला हाजिर हो जाई. अ काम खराब होखे तऽ पूछीं मत - गरियावे के हजारो लोग आ जाई. भारत के सरकार से भी हम का अपेक्षा रखीं ? जब आजु ले बलिया छपरा में एगो ढंग के अस्पताल ना खुल पाइल, लोग के पढ़ाई ना हो पाइल, गाँव छोड़िके सब शहरे बसि गइल, तऽ का भोजपुरी संस्कृति बचावे चलल बानीं जा ?\nमीडिया वाला भी खूब खेल खेले ले सँ. कवनो मनई कुछ कार्यक्रम करा देलन.. तऽ अगिला दिन उनकरा के आसमान पर चढ़ा दिहें सँ. बाद में, ऊ कुछ नाहियो करे तऽ झाँके भी केहू ना आई. बॉलिवुड सितारा चाहत बा भोजपुरी फिलिम में पइसा कमाईल. मुम्बई में रातो रात भोजपुरी एसोसियेशन बनि जाता. दिल्ली में भोजपुरी एसोसिएशन के मेम्बर खालि अंग्रेजी में बोलत बा. आ यूपी बिहार तऽ अपने ला आर्डर प्राब्लम से ग्रस्त बा. खालि दस हजार करोड़ के चीनि उद्योग के निवेश के घोषणा से थोड़े वास्तविकता बदलि जाई ?\nकेहू कवनो संस्था के प्रेसिडेण्ट होखे तऽ कवन बड़का तीर मार दिहलस ? आ केहू ५० गो भोजपुरी फिलिम पूरा कइलस त ओहसे हमरा का मिली ? फलाना सई एकड़ के जमीन रखले बाड़े तऽ हमार पेट थोड़े भरी ? आ दुनिया भर के अवार्ड पुरस्कार पाइके भी लोग भीतर से खोखला जिनिगी जी रहल बा. संतुष्ट होला तऽ बस उनुकर अहंकार. हमनी का सब खालि ऊहे करत आईल बानी जा. ईहे साँचि बा.\nहम एगो आम भोजपुरिया हईं. अब का मिली संसद में मुद्दा उठाई के ? नेतागिरी करे खातिर बहुत लोग बा. वातावरण अइसहीं रही... तऽ नेता/अभिनेता तऽ बनिये जाइब. ऊफ्फ! रिक्शावाला तकले हमनी से ज्यादा इमानदार आ सुखी बा. अब, रउआ बताईं... ई सब में आम आदमी, एगो आम भोजपुरिया के का सोचे के चाहीं, का करे के चाहीं ? हार के ऊ आपन नौकरी, घर, बाल, बच्चा सम्हारे में लागि जाला!! सपना टूट जाला, आ आँखि खोलेला त सवेरा हो चुकल रहेला ..\nऊ भीड़ में फेरू गुम हो जाला.\nposted by sailesh999 @ 3:42 PM0Comments


मालिनी अवस्थी बनववली आपन आधिकारिक वेबबसाइट – Anjoria\nमशहूर अवधी आ भोजपुरी गायिका मालिनी अवस्थी अब आपन स्वतंत्र वेबसाइट मालिनीअवस्थी डॉटकॉम का सहारे अपना प्रशंसक से सीधे जुड़ गइल बाड़ी. एह साइट पर मालिनी अवस्थी का जिनिगी, उनका कैरियर, उनका मिलल सम्मान आ परस्कारन का बारे में जानकारी दिहल गइल बा. साइट पर उनकर कई गो खूबसूरत फोटो का साथे अलग अलग शैली के मुद्रा के बेजोड़ संग्रहो दिहल गइल बा.\nसावधानी अतने राखे के बा कि उनका नाम के स्पेलिंग बदल गइल बा. काहे कि असलनाम के नकली वेबसाइट पहिले से मौजूद बा. मालिनी में malini का जगहा malinee के इस्तेमाल कइल गइल बा. साइट के पूरा नाम ह www.malineeawasthi.com\nPrevious Post: टटका खबर, बियफे, १७ जून\nNext Post: गोरखपुर में गुण्डईराज का चलते रात भर जगले पवन सिंह


मोनालिसा के ‘सन्यासी बालमा’ – Anjoria\nमोनालिसा के ‘सन्यासी बालमा’\nसिनेमा भोजपुरी के गरम ठेकुआ मोनालिसा एह घरी अपना नइकी फिलिम ‘सन्यासी बालमा’ के शुटिंग यू०पी० के कुशीनगर में करत बाड़ी. फिलिम के शूटिंग का संगे संगे मोनालिस रिमझिम बरखो के मजा लेत बाड़ी. मोनालिसा के दमदार भुमिका वाली एह फिलिम में उनकर नायक बाड़न मनोज पाण्डेय.\nबतावत चलीं कि हालिया रिलीज फिलिम ‘प्रेम दीवानी’ में मोनालिसा के आईटम डांसो के बहुते चरचा चलत बा.\nस्मृति सिन्हा के डबल धमाल\n‘सपूत’ 28 जून से बिहार में


अइसनका राष्ट्रपति पा के शर्मिन्दा बानी – Anjoria\nअइसनका राष्ट्रपति पा के शर्मिन्दा बानी\nभारत के मौजूदा राष्ट्रपति प्रतिभा देवी सिंह पाटिल का नामे जवने बात रहल होखे राष्ट्रपति बने से पहिले के बाकिर अपना राष्ट्रपति रहत में ऊ जवन कर दिहली ओहसे हम त शर्मिंदा बानी बाकी लोग का बारे में नइखीं जानत.\nराष्ट्रपति महोदया साबित कर देखवले बानी कि या त उहाँ का रबर के मोहर हईं भा उहां के लगे कवनो अंतरात्मा नइखे. देश के सगरी कानूनन से उपर हईं उहाँ के. कतनो जघन्य अपराध कइले होखे, कतनो कुकर्म कइले होखे सबका के माफ कर देबे वाली हईं उहाँ के. अगर दोसरा कवनो रिलीजन के रहतीं त हो सकत रहे कि एह दयालु सुभाव खातिर उहाँ के सेंट बना दिहल जाइत.\nआईं राष्ट्रपति महोदया के कुछ फैसलन पर नजर डालल जाव.\nसतीश नाम के एगो अपराधी छह साल के लड़िकी से बलात्कार कइलसि आ फेर ओकर हत्या कर दिहलसि. हमनी के दयालु राष्ट्रपति महोदया ओकर सजा कम कर दिहनी.\nमोलाई राम अउर संतोष यादव अपना जेलर के दस साल के बेटी से जेले परिसर में गैंगरेप कइलन आ फेर ओकर हत्या कर दिहलन. राष्ट्रपति महोदया के दुनु पर दया आ गइल आ ओकनी के सजा कम कर दिहनी.\nधर्मेद्र सिंह आ नरेंद्र यादव पहिले त एगो लड़िकी से बलात्कार कइलें आ फेर ओकरा पुरा परिवार के मार दिहलें. एहमें तीन गो छोटहन बच्चो शामिल रहलें. राष्ट्रपति महोदया के ओकनियो पर दया आ गइल आ ओकनी के सजा कम कर दिहनी.\nअइसनके अइसन तीस गो मुजरिमन पर उहाँ के दया देखवले बानी आ सभके माफ कर दिहनी. पता ना एह माफी का पाछा का बा. संसद पर हमला करे वाला दोषी अफजाल गुरु के माफ करे के भूमिका त ना रहे ई सब? के जानऽता? हो सकेला कि जात जात ओकरो के माफ कर जासु हमनी के दयालु राष्ट्रपति.\nबतकुच्चन – ६२\nभोजपुरी के विकासमान वर्तमान


भोजपुरी परदा पर इतिहास रचावे के तइयार ‘गंगा जमुना सरस्वती’ – Anjoria\nसिनेमा भोजपुरी के अबले के सबले बड़हन फिलिम ‘गंगा जमुना सरस्वती’ भोजपुरी परदा पर इतिहास रचे के तइयारी ने बा. मशहूर निर्माता आलोक कुमार के एह फिल्म में भोजपुरी के तीनों बड़का सुपरस्टार मनोज तिवारी ‘मृदुल’, रवि किशन आ दिनेशलाल यादव ‘निरहुआ’ पहिला बेर कवनो फिलिम में एकसाथे नजर अइहें.\nमनोज तिवारी पुलिस ऑफिसर गंगा प्रसाद के भूमिका में, रवि किशन गाँव के नवयुवक जमुना प्रसाद का रोल में आ निरहुआ साजिश के शिकार भइल नवही सरस्वती प्रसाद का किरदार में बाड़ें. फिलिम के फर्स्ट लुक पिछला दिने जारी भइल इ पहिला प्रोमो यूटूब आ यूएफओ पर देखावल गइल जहाँ दर्शकन के शानदार रिस्पांस मिलत बा. एह फिलिम के ऐतिहासिक सफलता ला सगरी फिल्मोद्योग निश्चिंत बा. तीनों सितारन के टक्कर आ जुगलबंदी देखे ला दर्शक बहुते बेचैन बाड़ें. योजना बा कि एह फिलिम के देश के डेढ़ सौ सिनेमाघरन में एक साथ रिलीज कइल जाव.\nसंयोगिता फिल्म्स प्रस्तुत एह फिल्म के निर्देशक हैरी फर्नांडिस हउवें आ तीनों सुपरस्टार्स संगे रानी चटर्जी, रिंकू घोष, पाखी हेगड़े, अवधेश मिश्रा, अनुप अरोड़ा, विजयकृष्ण चतुर्वेदी, माया यादव आ टीनू वर्मा के खासमखास किरदार बा. ऑडिओ टी-सीरीज पर जारी भइल आ ओकरो सुनेवालन के बढ़िया रिस्पांस मिलत बा.


खबर भोजपुरी में (बियफे, 11 दिसंबर 2014) – टटका खबर\n(बुध, 10 दिसंबर के खबर)\nसी. राजगोपालाचारी के जयंती पर 10 दिसंबर, 2014 का दिने संसद भवन में उनुका के श्रद्धांजलि दिहलन प्रधानमंत्री नरेंद्र मोदी.\nउत्‍तरप्रदेश के आगरा में साठ गो परिवार के करीब अढ़ाई सौ लोग के हिन्दू धर्म में वापसी करावे का मामला में पुलिस एगो केस दर्ज कइले बिया. कुछ लोग के कहना बा कि ऊ अबहियों मुसलमाने बाड़े आ राशन कार्ड, बीपीएल कार्ड आ मकान दिआवे का वादा पर समारोह में शामिल भईल रहले. हिन्दूवन के धर्म बदलवावे का घटना पर चुप्पी साधे वाली मीडिया वोट बैक राजनीति करे वाला सगरी गोल एह बात पर छनछना गइल बाड़े. संसदो में एह मुद्दा के उठावल गइल. केन्द्र सरकार के कहना बा कि ई कानून व्यवस्था के मामला ह आ एकरा पर राज्य सरकार के फैसला लेबे के बा. सोशल मीडिया पर कहल जात बा कि लोग के ‘घरवापसी’ अतना खराब लागल बा त काहे ना देश में हर तरह के धर्मांतरण पर रोक लगा दिहल जाव आ आजादी का बाद से भइल सगरी धर्मांतरण के रद्द क दिहल जाव.\nबीमा कानून संशोधन विधेयक-2008 पर राज्‍यसभा के प्रवर समिति के सिफारिश बा कि बीमा क्षेत्र में विदेशी निवेश के अधिकतम सीमा 49 प्रतिशत क देबे के चाहीं. समिति स्‍वास्‍थ्‍य बीमा क्षेत्र के खास प्राथमिकता देबे आ स्‍वास्‍थ्‍य बीमा क्षेत्र के पूंजीगत जरूरत पूरा करे ला एक सौ करोड़ रूपिया रोके राखे के सिफारिशो कइले बिया. सरकार एह विधेयक के अगिला हफ्ता राज्‍यसभा में पेश कर सकेले जहाँ कांग्रेसो एकर समर्थन करे के कहले बिया बशर्ते ओकर सुझाव शामिल क लिहल जाव.\nकेन्द्र सरकार भारतीय दंड संहिता के धारा 309 के हटावे के फैसला कइले बिया जवना में आत्‍महत्‍या के कोशिश के अपराध मानल जाला. अबहीं एह अपराध ला एक साल के जेल आ जुर्माना के प्रावधान बा. मशहूर वकील आ राज्‍यसभा सांसद के.टी.एस. तुलसी एह फैसला के समर्थन करत कहलन कि खुदकुशी करे वालन के मानसिक इलाज आ मानवीय संवेदना के जरूरत होला, कवनो दंड के ना.\nभारत के कैलाश सत्यार्थी आ पाकिस्तान के मलला युसूफजई के बुध का दिने एगो समारोह क के नार्वे का राजधानी ओस्लो में नोबल पुरस्कार दिहल गइल. पीएम मोदी दुनू जने के बधाई संदेश भेजलन.\nकेन्द्र सरकार का तरफ से लोकसभा में आवास आ शहर गरीबी उन्मूलन मंत्री वैंकेया नायडू कहलन कि साल 2022 ले सबही के आवास दिआवे ला सरकार ठनले बिया आ सरकार जल्दिए एह दिसाईं एगो नया स्कीम ले के आवे वाली बिया.\nरूस के राष्‍ट्रपति ब्‍लादिमीर पुतिन दू दिन के भारत यात्रा पर नई दिल्‍ली पहुंचले. एहिजा ऊ भारत-रूस के 15वां सालाना शिखर बइठक में प्रधानमंत्री नरेन्‍द्र मोदी संगे खास बातचीत करीहें. दुनू देश का बीच प्रतिनिधिओ स्‍तर के बातचीत होखी.\nसुप्रीम कोर्ट भारतीय क्रिकेट कंट्रोल बोर्ड के अध्‍यक्ष पद के चुनाव जनवरी के आखिर तकले रोक दिहलसि. अदालत के कहना रहे कि आई पी एल सट्टेबाजी आ स्‍पॉट फिक्सिंग मामला के सुनवाई जारी बा आ 17 तारीख से पहिले सुनवाई फूरा होखे के उमेद नइखे.\nबिहार में डीजीपी रहल आशीष रंजन सिन्हा अउर अशोक गुप्ता बुध का दिने भाजपा में शामिल हो गइल लोग. जदयू नेता रामबदन रायो भाजपा में आ गइल बाड़न.\nदीघा रेल पुल अगिला साल जून ले चालू हो जाए के उमेद बा. शुरूआत में एह पुल पर रेलेगाड़ी चली सड़क वाहन ना चल पाई काहे कि सड़क पुल खातिर एप्रोच रोड ला जमीन के व्यवस्था नइखे भइल आ अतिक्रमण नइखे हटत.\nसारण जिला के दिघवारा थाना प्रभारी विनय कुमार के काम में लापरवाही का आरोप में निलंबित क दिहल गइल बा.\nबिहार के सगरी डाकघरन के कोर बैंकिंग व्यवस्था से जोड़ दिहल जाई. 22 दिसम्बर से पटना के जीपीओ में कोर बैंकिंग सिस्टम काम करे लागी. पहिले प्रमुख\nडाकघरन के जोड़ल जाई आ गँवे गँवे छोटको डाकघर.\nसारण जिला के खैरा इलाका के अफौर गांव के लोग रात में चोरी करत पकड़ाइल एगो चोर के पीट पीट के मुआ दिहल.\nपश्चिम चंपारण के श्रीनगर थाना के पूजहा बाजार में हाईटेंशन तार के चपेटा में अइला का चलते एगो छात्र के मौत हो गइल.


यूपीए के हिन्दू आतंकवाद के जुमला बेकार हो गइल – टटका खबर\nहैदराबाद, 16 अप्रैल. हैदराबाद में राष्ट्रीय जांच एजेंसी (एनआईए ) के विशेष अदालत बरास 2007 में भइल मक्का मस्जिद विस्फोट से जुड़ल मामिला में आजु फैसला सुनावत सगरी आरेपियन के बरी क दिहलसि काहें कि केहू का खिलाफ अइसन सबूत ना मिल सकल जवना का आधार पर ओह लोग के सजा दीहल जा सके.\nअदालत एह मामिला में असीमानंद समेत सगरी आरोपियन के बरी क दिहलसि. 18 मई 2007 का दिने नमाज का दौरान ऐतिहासिक मक्का मस्जिद में भइल विस्फोट में नौ लोग मारल गइल रहुवे आ 58 लोग घविहल भइल रहुवे.\nकहल जाला कि पहिले एह मामिला में पाकिस्तानी आतंकवादियन के नाम आइल रहुवे बाकिर यूपीए सरकार ओहनी के पाकिस्तान चल जाए दिहलसि आ आपन हिन्दू आतंकवाद के जुमला सही बनावे खातिर एह में हिन्दू संगठनन के दोषी बनवावे के साजिश रच दिहलसि. सरकारी दबाव में आरोपियन पर तरह तरह के अत्याचार आ दबाव डालल गउवे बाकिर कहले जाला कि साँट परेशान कइल जा सकेला बाकिर आखिर में ओकरे जीत होला. आजु उहे बाति साबित हो गइल. दुख के बाति इहे बा कि असली दोषी आराम से पाकिस्तान में घूमत होखीहें स आ सराइल आ घवाहिल लोग के अब कहियो न्याय ना मिल पाई.\nएह मामिला के जाँ पहिले स्थानीय पुलिस कइलसि बाकिर बड़हन योजना का तहत एकरा के सीबीआई के सउँप दीह गइल आ ओहू से काम बनत ना लउकल त एनआईए के एकर जिम्मा दे दीहल गइल. एह मामिला में स्वामी असीमानंद समेत कुल 10 लोगन के आरोपी बनावल गइल रहुवे. एक आरोपी संजय जोशी के मौत हो चुकल बा आ दू गो आरोपी अबहीं ले फरारे रहले. सुनवाई महज पांच गो आरोपियन पर भइल आ पाँचो के अदालत बरी कर दिहलसि.\nतिन लोगन पर मुकदमा चलावल गइल ओहमें स्वामी असीमानंद, देवेंदर गुप्ता, लोकेश शर्मा (अजय तिवारी), लक्ष्मण दास महाराज, मोहनलाल रातेश्वर, राजेंदर चौधरी, भारत मोहनलाल रातेश्वर, रामचंद्र कलसांगरा (फरार), संदीप डांगे (फरार), सुनील जोशी (मृत) शामिल रहलें.\nमक्का मस्जिद विस्फोट, स्वामी असीमानंद


Short Story : Promotion\nतपेसर सिंह के फेरू बड़ा ग्लानि भइल, जब उनुका अंडर में काम करे वाला, उनुके सिखावल दू गो अउर नवहा प्रोमोट होके चल गइलन सऽ. ई तिसरा परमोशन रहे.\n"अरे हमार कहल मानीं सर! रउरो अब एह आदर्शवाद के छोड़ीं. साहेब-सुब्बा किहाँ अइले-गइले कुछ होला ! "प्रवीर जात-जात उनसे कहले रहे. तपेसर सिंह के ओकर कहल बात रहि-रहि उसुकावत रहो बाकिर ऊ सोचसु .... "अरे तीन-चार साल त अउरी बाँचल बा, अब अगर साहेब कोहाँ चलियो जाइब त का हो जाई ? ईहे नू कि तनी स्केल बदल जाई, डीए बढ़ि जाई आ अफसर ग्रेड में रिटायरमेंट मिली." ई उधेड़बुन कई महीना जारी रहे, बाकिर ऊ निरनय ना क पावसु.\nउपरझटके, एघरी फेर परमोशन के चर्चा उठल रहें आ तपेसर सिंह का भीतर उथल-पुथल फेर चालू हो गइल रहे. एकदिन ऊ सोचलन ....\nआखिर का लेके जाईं? आ जाईं त का बतियाईं? झुठिया जी साहेब, हँ साहेब, .....हुँह.\nआखिरस एक दिन का जाने का सोच के बजारे गइलन. खादी भण्डार से एगो सिलिक के साड़ी किनलन आ मिठाई का दुकान से दू किलो बढ़िया मिठाई पैक करवलन आ साँझि होत-होत साहेब का बंगला पर पहुँचिये गइलन.\nउमेद का उल्टा, साहेब बड़ा अपनाइत से मिललन. कुशल समाचार पूछलन. फिर शिकाइती ढंग से कहलन, पता ना कहाँ रहेलऽ तपेसर सिंह, तूँ कबहूँ ना आवेलऽ! जमाना कहाँ से कहाँ चल गइल आ एगो तूँ बाड़ऽ. खैर छोड़ऽ, कइसे सललऽ हा? आ ई हाथ में पैकेट कइसन हऽ?\nएक छिनखातिर तपेसर सिंह चकरइलन फेर उनका भीतर के स्वाभिमान अँइठे लागल. ऊ कुछ सोचलन,आ अपना के भीतरे-भीतर दाबत कहलन, सर बजार से सीधे इहवें चलि अइनि हँ. एम्मे एगो सिलिक के साड़ी आ मिठाई वगैरह बा, मेहरारू लड़िकन खातिर. दरअसल साहेब हमके गाँवे जाए खातिर एक महीना के छुट्टी चाहीं.\nसाहब अवाक्! झेंपत कहलन, "हँ हँ काहे ना? काल्ह अप्लिकेशन फारवड करा दीहऽ बाकिर..."\nका साहेब? तपेसर तपाक से पूछलन.\n"अरे भाई अगिले महीना में प्रमोशन ड्यू बा. तूँ इन्टरव्यू ना देबऽ का? "साहब कुछ इयाद पारत कहलन.\nछोड़ीं साहेब! अब का करब परमोशन लेके? कटि जाई अइसहीं दू-तीन साल! आ तपेसर उठि के हाथ जोड़त, बँगला से बहरिया गइलन. उनकर छाती बिजयी भाव में फूल गइल रहे. आज अनजाने, उनका सँगे होखत रहे वाला अन्याय के, माकूल जवाब, साहेब के दिया गइल रहे.


गलत संस्कारन पर सवाल उठावत ‘ई कईसन प्रथा’ – Anjoria\nभोजपुरी फिलिम ‘ई कईसन प्रथा’ वाकई सभे केहू के सोचे पर मजबूर कर दी कि हमनी का अपना गँवई समाज के कवना ओर ले जात बानी. उ गाँव जहँवा कबो खुशी आ ग़म मिलके बांटल जात रहुवे आज सभे अपनो से बेगाना होखल जात बा. ‘ई कईसन प्रथा’ भोजपुरी सिनेमा के संस्कार मानत बाड़े निर्देशक निहाल सिंह आ निर्माता दिलीप वर्मा.\nएह फिलिम में एक्शन स्टार विराज भट्ट, नंबर वन नायिका रिंकू घोष, आ खलनायक बृजेश त्रिपाठी का संगे मेहनाज श्राफ, संजय वर्मा आ मधु मिश्रा खास बाड़े. नायिका बतावत बाड़ी कि एह फिलिम में समाज के जवना गलत प्रथा के पर्दाफाश भइल बा उ सभकर रोंआ खड़ा करा दी. वाराणसी आ जौनपुर में फिलिमावल गइल एह फिलिम के हर गाना बढ़िया बा. कहानी अइसन कि लोग पूछे लागी कि साचहूं अइसन होला का कहीं?\nवर्मा फिल्म्स इंटरटेनमेंट्स के बैनर में बनत एह फिलिम के सह-निर्माता पवन कुमार वर्मा आ विजय कुमार वर्मा, कार्यकारी निर्माता मानकेश्वर तिवारी, राज कुमार अग्रवाल आ अजय तिवारी हउवें. लेखन, निर्देशन आ नृत्य निदेशन के जिम्मेदारी निहाल सिंह के बा. पटकथा लिखले बाड़न केशव राठौर. गीतकार आतिश जौनपुरी अउर रुस्तम घायल आ संगीतकार हउवें एन.के. नंदन. फाइट मास्टर दर्शन, कैमरामैन अशोक चक्रवर्ती, आ कला निर्देशक मनीष गुप्ता हउवें.


बिहार-झारखंड में सेंसर बोर्ड बनावल जरूरी बतवलन मनोज तिवारी – Anjoria\nबिहार-झारखंड में सेंसर बोर्ड बनावल जरूरी बतवलन मनोज तिवारी\nभोजपुरी फिलिमन में आ गीतन में फूहड़ता पर अब सवाल ना सजा होखे के चाहीं. एह पर अंकुश तबहिये लगावल जा सकी जब बिहार आ झारखंड में फिल्म सेंसर बोर्ड बनावल जाव. ई बात कहत मनोज तिवारी कहलन कि संगीत से संस्कार आ संस्कार से समाज के पता चले ला. हमरा बहुत दुख हो ला, जब हम आजकल के भोजपुरी गीत सुनेनी. ई भोजपुरी समाज आ संस्कार, दुनो के दुख पहुंचावऽता.\nमनोज तिवारी आगे कहलन कि भोजपुरी सिनेमा आ संगीत दुनु पइसा के दलदल में धँस चुकल बा जवना चलते चंद लोग भोजपुरी के बदनाम करे खातिर बिहार आ झारखंड में फूहड़पन परोसत बा. हालांकि इहो साँच बा कि कुछ वितरको ई बात कहि के निर्माता निर्देशकन पर दबाव बनावेले कि एहिजा फूहड़े गीत संगीत वाला फिलिमन के माँग बावे. बाकिर अइसन बात नइखे. एहिजा के जनता शुरूवे से फूहड़पन के विरोध करत आइल बिया. कहलन कि भोजपुरी सिनेमा आ संगीत के बचावे खातिर बिहार आ झारखंड में सेंसर बोर्ड बनावे के पड़ी जवना का अनुमति का बादे कवनो कैसेट सीडी भा फिलिम बाजार में उतर सके. ई बात कहत मनोज तिवारी भावुक हो गइलन आ कहलन कि भोजपुरी का हर क्षेत्र में अइसन होखे कि लोग गर्व से कह सके कि हम भोजपुरिया हई.\nछह साल बाद एक साथे नजर अइहें मनोज तिवारी आ रिंकू घोष\nरानी लीहें रवि से बदला\nOne thought on “बिहार-झारखंड में सेंसर बोर्ड बनावल जरूरी बतवलन मनोज तिवारी”\nLagal rahi sensor board banawal bahut jaruri ba.


सिनेमा के कवनो भाषा ना होले – मनोज श्रीपति झा – Anjoria\nOn: November 27, 2010\nपवन सिंह अभिनीत सुपर हिट फिल्म “प्यार बिना चैन कहाँ रे” के निर्देशक मनोज श्रीपति झा आजुकाल्हु बेहद सक्रिय बाड़न. उनकर आवे वाली फिलिमन, “चुन्नू बाबू सिंगापुरी”, “कोठा”, आ एगो मैथिली फिल्म जवना के अबहीं नाम नइखे धराइल, के बहुते चरचा हो रहल बा. कहल जात बा कि ई सब आम भोजपुरी फिल्मन से हट के बाड़ी सँ.\n“प्यार बिना चैन कहाँ रे” के बेहतर कइला के कारण बतावत मनोज श्रीपति कहलें कि ई फिल्म साफ सुथर आ मनोरंजन से भरपूर रहे. कहानी आसानी से समुझ में आवे लायक, गीत जुबान पर चढ़ जाये लायक, आ संगीत के धुन दिल छु लेबे वाली रहे.\nअपना बहुचर्चित डाकुमेन्टरी फिल्म “रक्त तिलक” का बारे में बतावत मनोज कहलें कि एह २५ मिनट के वृत चित्र में बलि प्रथा के बचपन के मानसिकता पर पड़े वाला असर देखावे के कोशिश कइल बा. एह फिल्म के एगो खासियत इ रहल कि एकर कवनो कलाकार एहसे पहिले कैमरा का सोझा ना आइल रहे. ओह बाल कलाकारन का अभिनय में सहजता बा. मनोज का मुताबिक फिल्म के प्रशंसा आ आलोचना दुनु मिलल जवना से उनुको बहुत कुछ सीखे जाने के मिलल बा.\nअबले अंतर्राष्ट्रीय भा विज्ञापन फिल्म बनावत आइल मनोज श्रीपति भोजपुरी फिल्म में आवे का बारे में बतावत कहलें कि फिल्म के कवनो भाषा ना होले, ओकर अपने भाषा होले “सिनेमा”. हमनी का दर्शक लोग ओकरा के अलग अलग भाषा का खांचा में डालत रहीलें. ओहिजो हम सिनेमे में काम करत रहीं, एहिजो सिनेमे में बानीं. बाकिर एक बात से मनोज सहमत रहलें कि भोजपुरी भा मैथिली में नया करे लायक बहुत कुछ बा.\nबतवलें कि ऊ नागार्जुन आ फणीश्वरनाथ रेणु के लिखल कहानियन पर फिल्म बनावे में लागल बाड़े काहे कि एह लोग के कहानी के परिवेश ग्रामीण रहल जवना के ऊ आराम से अपना सकेलें. कहलें कि एह लोग का कहानी में सिनेमा के अपार संभावना मिलेला.\nPrevious Post: Cinema has its own language, says Manoj Shripati Jha\nNext Post: Public likes the acting of Anil Samrat


मदर्स डे प एगो माई के नामे बुरबक बेटा के चिट्ठी – S S\nMay 10, 2020 September 27, 2020 Admin5Comments\nगोड़ छूके गोड़ लाग$ तानी!!!\nपाता बा आजु ‘मदर्स डे’ ह! सभे केहु इयाद करता अपना माई के। मने हम भुलाइल कब रहनी ह तोहरा के, जे इयाद करती। हमनी के भले बिलाला निहर छोड़िके चली गइलू। बाकिर का बताई कि कब बिसरेलु। सभे ओरी त लउकबे करेलू। आम-मारचा के आचार, सरसो-बथुआ के साग में! मकर सक्रंति के लाई-तिलुआ में! छठी घाट के गवनई-अरघ में! जिउतिया के नहान-कथा में! होली के रंग-अबीर में! दीवाली के दियरी-बाती में! चुमावन, मटकोरा, परिछावन, बियाह के भोजपुरी गीतन, सोहर, लाचारी में! लइकन के कोरा खेलावत कवनो माई के अंचरा में!\nई कुल्ही मोका प कबो-कबो रोआई भी आ जाला। मने आंखि के लोर पोछके छुपा लेवेनी। तुही नु कहत रहलू, मरद के दिल रोयेला, आंखि ना। एहि से सोचनी ह एगो चिठिए लिखी दिहीं। पूरे तीन बरिस हो जाई तोहरा गइला। 16 मई के ए दुनिया से विदा भइल रहलू, 27 बरिस ले बेमारी से लड़त-लड़त। दवाई आ बीमारी में खूबे लड़ाई भइल। एगो मुए ना देत रहे, एगो कहे संगही लेके जाएम। एह दुनु के बलजोरी में तोहार देही जरजर हो गइल रहे। बस एतने कहब मरी-मरिके जियत रहलु।\nपहिले हार्ट, फेरु सुगर के बेमारी। ओकरा बाद किडनी फेल हो गइल। तबहु संतान के मोह अनघा कष्ट प भारी रहे। तोहरा अबही जाए के मन रहे कहवां। मरे के दु बरिस पहिले से पूरा देही सूज गइल रहे! यूरिन निकलल बन हो गइल! सांस ना लिहल जाए! आ फेरु कोमा में अनंतकाल ला चली गइलू! अंचरा के छाही मिटल आ ममता के मंदिर टूटी गइल! भगवान दुश्मनो के वइसन मवत ना देस! पापा जी के मरला के बाद, घर के एगो बरियार आधार स्तम्भ ढही गइल।\nछोटकी बेटी के बियाह, नाती आ छोटका पोता के मुंह ना देख पवलु। हमरा से तोहरा ढेर सिकुआ-सिकायत रहे। तोहरा जिनगी के अंतिम आठ बरिस ले संगे बितवनी। अपना से जइसे बुझाइल, सेवा में तोहरा कोर कसर ना छोड़नी। बाकी जवन चतुर-चालाक बेटा दूर रहेला ओकरा में ना। जवन बुरबकवा बेटा लगे रहेला। नीमन-बेजाए जइसे होखे, सहजोग करेला। गारजियन के ओकरे में ढेर कमी लउकेला, इहो सांच बा।\nआउर सब ठीक बा! मने जब तुही नइखू त खाक ठीक बा! तोहरा दया से बेटा-पतोह, पोती-पोता सभे स्वस्थ बा। गुनगुन पांच बरिस के हो गइली। असो नर्सरी में चली जइहे। पोता कुंज भी चार बरिस के भइले। एलकेजी में नाम लिखाई। गुनगुन के तोहर चेहरा इयाद बा। कहेली कि दादी मु गइली। आ कुंज से पूछल जाला त कहेले कि दादी भगवान किहां गइल बाड़ी। आछा त एतने रहे दे तानी। लॉक डाउन में सभे कोई फंसल बा। कोरोना से बाचेम त अगिला बरिस फेरु एगो चिट्ठी भेजेम।\nतोहार बुरबक बेटा,\n← कृत्रिम आवरण से बाहर निकल प्रकृति को महसूस कीजिए\nसड़कों पर कोरोना संक्रमित खांसते, छींकते, बुखार में तपते और लुढ़कते नज़र आने लगे तो… →\n5 thoughts on “मदर्स डे प एगो माई के नामे बुरबक बेटा के चिट्ठी”\nमाँ के नाम बुड़बक बेटा का चिठ्ठी पढ़कर मन द्रवित हो गया ,सच कहा ,माँ हर जगह होती हैं जाने के बाद भी ,सादर नमन माँ को\nनमन माँ के लिये बुरबक बेटों की ओर से\nमातृ दिवस पर सुन्दर प्रस्तुति।\nआदरणीय, भोजपुरी में बड़ निमन चिट्ठी माय के नाम से लिखल गइल बा। एकरा में प्रेम के भाव बा, ममता के फुहार बा और श्रद्धा के बघार बा ! हार्दिक साधुवाद ! –ब्रजेन्द्र नाथ


बिहार में पूंजी लगावे वालन के सुविधा खातिर मुंबई में कार्यालय – टटका खबर\nबिहार सरकार राज्य में पूंजी निवेश के बढ़ावा देबे खातिर मुंबई में निवेश आयुक्त कार्यालय खोली जहाँ मुख्यमंत्री महीना के पाँचवा सोमार का दिने मौजूद रहल करीहें उद्योगपतियन आ व्यापारियन ला खास दरबार लगा के. नीतीश कुमार एकर एलान अतवार का दिने कैमूर में एगो सीमेंट कारखाना के उद्घाटन करत कहलन.\nसौ करोड़ के लागत से बने वाला एह कारखाना के उत्पादन क्षमता दस लाख टन सालाना के होखी.\nTags: कैमूर, सीमेंट कारखाना


माई के ममता - प्रभाकर पांडेय - मैना: भोजपुरी साहित्य क उड़ान (Maina Bhojpuri Magazine)\nHome प्रभाकर पांडेय Bhojpuri Kahani माई के ममता - प्रभाकर पांडेय\nमाई के ममता - प्रभाकर पांडेय\nतिजहरियवाँ छाँटी काटत रहनी तवले कहीं माई घर में से हाँक लगावत निकललि, "ए मझिलू! ए मझिलू! काहाँ बाड़S हो? अरे तनि लवना-ओवना के इंतिजाम क देतS। दिन डूबे जाता।" हम माई के बोलावल सुनि के छँटिकट्टा में से बाहर निकलनी अउरी कहनी, "माई ते काँहे चिंता कइले बाड़े। हम दुपहरिएवे में लग्गी ले के बड़की बारी में गइल रहनी हँ अउर तीन बोझा लवना तुड़ि के ले अइनी हँ। अउरी हाँ! उ लवना हम भुसउला घर में ध देले बानी।" हमार इ बाति सुनि के माई कहलसि, "अच्छा! ठीक कइलS हS। हाँ, तनि बिहने एगो अउरी काम कS दिहS, केहू के बोलवाके खोंप छवा दिहS।" हम कहनी, "ठीक बा, बिहने खोपवों छवा देइबि अउर तें कई दिन से देहरी में से गोहूँ निकालि के घाम देखावे के कहतारे, उ हो क देइबि।" हमरी एतना कहते, माई कहलसि, "अरे! हँ, गोहूँ के घाम देखावल त बहुते जरूरी बा काँहे की उ घुनाइल सुरु हो गइल बा।"\nहमार अउरी माई के इ बाति चलते रहे तवलेकहिं उहवाँ घनेसर भाई साइकिल पर कइगो झोरा लटकवले आ गइने। ओ झोरन में से ऊ एगो झोरा उतारि के माई की ओर बढ़वने अउरी कहने, "लS ए काकी। तोहार तिउना-तरकारी।" हम घनेसर भाई से कहि बइठनि, "घनेसर भाई! लागता तरकुलवाँ की बाजारी गइल रहलS हS?" हमरी एतना कहते, घनेसर भाई बोलि पड़ने, "नाहीं भाई, तरकुलवाँ नाहीं पथरदेवाँ गइल रहनी हँ। आजु बिहनहीं, काकी चार-पाँचि किलो सरसों हमरी घरे दे अउवी अउरी कहि अउवी की बाबू, तनि बाजरी से कवनो निम्मन तिउना ले ले अइहS। बइसे हमरो कुछु कपड़ा-लत्ता किने बाजारी जाहीं के रहल हS त तोहरो तिउना ले ले अइनी हँ।"\nघनेसर भाई की जाते, हम माई से पुछि बइठनि, "का रे माई! बिहनवे न झेमड़ा पर से दु गो लउकी, थोड़े घेवड़ा अउरी तिरोई तुड़ुवीं। ओकरी बादो तें बाजारी से तिउना मँगवले हS?" हमरी एतना कहते माई कहलसि, "तूँ जानत नइखS की बिहने बड़कू अउरी तोहार भउजी दिल्ली से घरे आवता लोग? का उहो लोग इहे गँवई तरकारी-भाजी खाई लोग? ओही लोगीं खातिर कुछ निम्मन तिउना मँगवनी हँ।" एतना कहि के माई तिउना से भरल झोरा उठवलसि अउरी घर में चलि गइल अउरी हम भँइसी के नादे पर से उकड़ा के लगनी दुहे।\nभँइस दुहले की बाद हम दूध ले के घर में गइनी अउरी नदिया में दूध उझिलत समय माई से कहनी, "ए बेरी भइया से कहि के आपन आँखि बनववले की साथे-साथे एगो गैसवो किनवा लिहे ताकि चूल्हि फूँकले से तोके आराम मिलो। तोर आँखि खालि एही धुआँ-धक्कड़ की वजह से खराब भइल बा।" माई कहलसि, "अरे बाबू, बेचारू बड़कू तS खालि हमार अँखिए बनवावे खातिर भागल-भागल आवताने। तूँ उनकर चिठिया नाहीं पढ़लS का? ओ में हमार बड़कू साफ लिखले बाने की माई ए बेरी तोर आँखि बनवा देइबि अउर अगिला बेरी आइबि तS दु गो कोठरियो बनवा देइबि, आखिर कबले तोहSकुलि पलानी में रहबSकुलि।" माई जवने समय इ बाति कहति रहे ओ समय ओकरी आँखि में से खुसी के लोर चू-चू के ओकर अँचरा भिगो दे ले रहे। हमरो बुझाइल की अब हमार रोवाई रुकी ना अउर आपन आँखि पोंछत हमहूँ घर में से बाहर आ गइनी।\nदूसरे दिन एकदम बिहनवे एगो रेक्सा ले के हम चउराहा पर पहुँचि गइनी अउरी भइया अउरी भउजी के बाट जोहे लगनी। ठीक आठ बजे देउरियाँ की ओर से एगो टेक्सी आ के चउरहा पर रुकलि। अब त हमरी खुसी के ठिकाना ना रहि गइल जब देखनी की ओमें से भइया अउर भाभी उतरSता लोग। अरे एतने ना, भउजी की कोरा में एगो बाबू देखि के हमार खुसी त अउर भी बढ़ि गइल काहें की हमरा मालूम ना रहे की हम काका बनि गइल बानी। हम दउरि के भइया अउर भउजी के गोर लगनी अउर ओ लोगन के बेग-ओग उठा के रेक्सा पर लादे लगनी। सामान-ओमान लदले की बाद भइया अउर भउजी रेक्सा पर बइठि गइल लोग। अउरी रेक्सहवा रेक्सा ले के गाँव की ओर चलि देहलसि। हमहुँ तीरछे दउड़त, भागत-परात घरे चलि अइनी।\nरेक्सा की दुआरी पर पहुँचते भइया रेक्सा पर से उतरि गइने पर जब भउजी उतरल चहली त माई इसारा से मना क देहलसि। ऊ दउड़ि के घर में गइलि अउरी एक लोटा पानी, सेनुर-ओनुर ले के आइलि। हम समझि गइनी की माई झाक देहले की बादे भउजी के उतरे दी। छाक देहले की बाद माई दउड़ि के बाबू के भउजी की कोरा में से ले लेहलसि अउर भइजिओ के उतरे के इसारा कइलसि। भउजी रेक्सा में से उतरि के माई के गोड़ लगली अउरी एकरी बाद घर में चलि गइली। माइयो बाबू के ले के उनकरी पिछवें-पिछवें घर में चलि गइल। ओकरी बाद हम रेक्सा पर से सब सामान उतारि के घर में पहुँचा देहनी।\nदु दिन की बाद के बाति हS, हम, भइया अउर भउजी दोगहा में बइठल रहनीजाँ। उहवें माइयो बाबू के तेल-बुकुवा से मिसत रहे अउरी घुघुआ-मन्ना खेलावति रहे। अचानक भउजी भइया से कहली, "गाँव में जेयादे दिन रहले के ताक नइखे। इ गँवई आबो-हवा बाबू के सूट नइखे करत। अगर इनके तबियत खराब हो जाई त का कइल जाई?" भउजी की एतना कहते माई टोकलसि, "अरे दुलहिन, इ तूँ का कहतारू? अबहिन त तोहSलोगन के अइले दुइयो-चार दिन नाहीं भइल। अबहिन हम अपनी बाबू के भरि आँखि देखियो ना पवनी, तवलेकहीं तूँ जाए-जाए हल्ला करे लगलू।" माई के इ कहल सुनि के तनि भउजी तेज आवाज में कहल सुरु कइली, "ए अम्मा, इ गाँव, घर खाए के दी? लइका के कुछु हो जाई त केहू आगे-पीछे ना आई। (तनि धीरा होके) अउरी हाँ, सहरियो में त घरवा सूने छोड़ि के आइल बानि जाँ। कहीं चोरी-ओरी हो गइल त के जबाब देई।" माई अबहिन कुछु कहो एकरी पहिलहीं भइया कहल सुरु कइने, "हाँ रे माई, तोर पतोहा ठीक कहतारी। अब त सहर में आपन खुद के मकानि बा। अबे दू कमरा उपरो बनववनी हँ। एगो गैस सिलिंडर रहल ह त गैस ओरा गइले पर तोरी पतोहा के स्टोपे पर खाना बनावे के पड़त रहल हS तS एगो अउरी गैस सिलेंडर किननी हँ। फोन लगववनी हँ। ए सब में बहुत पइसो खरच हो गइल बा। सब कुछ कीनि के खाए के बा। ए ही में लइका के बर्थडेउओ मनावे के बा। ओहू में हजार-दु हजार जइबे करी।"\nभइया के इ सब बाति सुनि के हमरा रहाइल ना अउर हम पूछि बइठनी, "त का हो भइया, माई की आँखि के का होई?" हमरी एतना कहते फेन से भउजी सुरु हो गइली, "माई के आँखि बनवावल भागल जाता का? पहिले जवन जरूरी बा उ देखल जाव कि आँखि बनवावल जाव। जब सहर की घर के सब बेवस्था ठीक से हो जाई त ओकरी बाद अँखियो बनि जाई। हमनीजान इ थोरे कहतानीजाँ की आँखि ना बनी।" भइयो कहल सुरु कइने, "माई ते कवनो चिंता मति करु। धीरे-धीरे सब ठीक हो जाई। अगिला बेर की अवाई में तोर अँखियो बनि जाई अउरी रहे खातिर दुगो घरो।" भइया के इ बाति सुनि के माई कहलसि, "बाबू, हमरा कवनो चिंता नइखे। कहीं रहजाS नीमने रहSजा। पर समय-समय पर घरो-गाँव के सुधि लेत रहSजा।" एकरी बाद माई हमरी ओर ताकि के कहलसि, "ए बाबू, जवन गोहूँ सुखवले बाड़S ओमें से दु बोरा कसि दS अउर हाँ दु बोरा धनवो कुटा दS। बड़कू के सहर में इ सब किनिए के खाए के पड़त होई अउरी अबहिन पइसा के अभाव बा।" माई के इ बाति सुनि के हम बोरा उठवनि अउरी चुपचाप बाहर चलि गइनी।\nएकदिन की बादे का देखतानी की माई कइगो गठरी-सठरी बाँधSतिया। कवनो में मिट्ठा बा त कवनो में चिउड़ा अउरी कवनो में खटाई-अँचार। हमके देखते उ रोवाँसु हो के बोलि पड़लि, "ए बाबू, जा एगो रेक्सा बोलवले आवS अउर अपनी भइया-भाभी के चउरहा पर छोड़ि आवS, दुनुजाने तइयार हो गइल बाटे लोग।" हम चुपचाप घर में से बाहर निकलनी अउर एगो रेक्सा बोला लेअइनी। रेक्सा पर सब सामान-ओमान लादि के भइया अउर भउजी के चउराहा पर पहुँचावे खातिर चलि देहनी। चउराहा पर पहुँचि के ओ लोगन के देउरियाँ जायेवाली एगो टेक्सी में बइठा देहनी। भइया कहने, "बाबू, कवनो टेंसन मति लिहे। माई के ठीक से देख-भाल करिहे। हम फेनु जल्दिए लवटबि।" हमरी आँकि में से लोर बहे लागल अउरी हम ओ टेक्सी के तबले देखनी जबले ऊ हमरी आँखि से अन्हे ना हो गइल।\nटेक्सी की अन्हे होते हमहुँ रोवाइन परान ले के घरे चलि अइनी। माई दुअरवें बइठल रहे। हम दुआरे पर पहुँचि के अबहिन भइंसी के नादे पर से उकड़ावत रहनी तवलेकहीं बहोरनो काका घूमत-घामत उहवें आ गइने। बहोरन काका माई से पुछने, "त का हो भउजी, अब आराम बा न। सुननी हँ कि तोहार पतोहा आइल बाड़ी।" अबहिन माई कुछु कहो तवलेकहीं हम कहि बइठनि, "ए काका, भउजी अउर भइया आइल त रहल ह लोग पर अजुवे चलि गइल ह लोग।" रमेसर काका कहने, "कवनो बाति ना, पइसा-ओइसा त देइए गइल होईलोग। पहिले अपनी माई के आँखि-ओंखि बनवा दS।" हम कुछु बोलनी ना चुप्पे रहि गइनीं। हमार चुप्पी काका के सब समझा देहलसि। उ कहने, "बतावS एइसन लइका की कमइले का फायदा बा की बुढ़ापो में सुख ना मिले।" एकरी बाद अबहिन केहू कुछ बोलो तवलेकहीं घनेसरो भाई उहवाँ आ गइने अउरी आवते बोल पड़ने, "अरे रमेसर काका, एतने नाहीं कमाइल-धमाइल त दूर, जवन घर में अनाजो-पानी रहल ह ओहू के बोरा में कसि-कसि के काकी उनकरी संघवे भेजवा देहली हई। अरे ओतना अनाज बेंचाइत त एगो का इनकर दुनु अँखिया बनि गइल रहित।" अरे इ का, घनेसर भइया की एतना कहते त माई आग-बबूला हो गइल अउरी कहतिया, "ए घनेसर, तनि कम बोलS। हमार आंखि बनो चाहें नाहीं ए से तोहरा का? अरे ए बेरी ना अगिला बेर बनी। हमार बाबू लोग निमने रहे, काँहे कि उहे लोग हमार आँखि बा लोग। हमार त सहरियो में मकानि बा, अउर बतावS न ए गाँव में केकरा बा?" एतना कहते माई अंचरा की कोना से आँखि पोंछत घर में चलि गइल।


बदलाव के बयार – Anjoria\nअगस्त 12, 2015 जयंती पान्डेय, भोजपुरी, लस्टम पस्टम\nपसेना से नहाइल रामचेला हाँफत हाँफत बाबा लस्टमानंद के लगे चहुँपले. सस्टांग दंडवर कइके आशीर्वाद लिहला के बाद रामचेला कहलन, गुरू आजकाल्हु गउवों में बदलाव के बयार बड़ा तेजी से बहऽता..\nलस्टमानंद पुछलन, काहे? का हो गइल? समय के साथे हर चीज बदल जाला. बदलाव संसार के नियम हवे, एहमें परेशान होखे ला का बा?\nरामचेला कहलें, गुरू पहिले बिआह होत रहे बड़ा मजा आवो. लौंडा के नच से ले के मरजाद ले बिआह में रहे में बड़ा मजा आवो. एतने ले ना, बेटिहा किहांं जब बारात चहुँपे आ जनवासा में लउन्डा के नाच होखे त बुढ़उवो लोग मजा लेबे में पीछे ना रहत रहुवे. लउन्डवो सब नाचते नाचत बुढ़ऊ लोग के अंचरा ओढ़ावे लागे आ बुढ़ऊ बाबा ईया के पइसा देत होखो चाहे ना, लउन्डवन के जरूर दे देस. तिलक आ बिआह में पात में भूईंया बइठ के खइला के आपने आनंद रहुवे. जेकर दुआर जेतना बड़ ओकरे ओतने बड़ हैसियत रहे. बड़का लोग किहाँ त एगो पांत में हजार आदमी ले खा लेत रहलन बाकिर अब सभे व्यस्त हो गइल बा. बिआह में मरजाद त दूर अब साँझी खा बारात जा ता आ राते में खा के लवद आव ता.\nभूईंया बइठ के पांत में खाए वाला सिस्टम के साथे पूड़ी तरकारी आ दही चिउरो खतम हो गइल. अब त का कहता लोग बुफे सिस्टम में खिआवे के. पता ना ई बुफे सिस्टम कहवां से आइल बा लेकिन एह सिस्टम में खाए वाला लोग लाज हया घोर के पी गइल बा. ससुर होखे चाहे भसुर, ओ लोग के सामनहीं कनिया लोग प्लेट में चम्मच हिलावत चपर चपर मुंह चलावऽता लोग. एह बुफे में बड़ छोट के लिहाज नइखे रह गइल. केहु केहू के सामने कवनो तरह खा लेता. दही चिउरा के जगहा अब चाउमीन, पनिर, डोसा, इडली अउरी का का कचकच खा ता लोग. अब रउए बताईं ई नवका रहन आ पेट अउरी चालढाल दुनू के निगलत जात बा, कि नां ?\nOne thought on “बदलाव के बयार”\nअगस्त 12, 2015 को 8:37 अपराह्न पर\nजइसन संस्कार सभ्यता तइसन रहन-चाल ।जीन्स आ स्कर्ट वाला नवका संस्कार के हड़बड़ी में ई कवनो अचरज क बात नइखे ।समय का सँग सन्दरभो बदलेला ;फेर आदमी काहे ना बदली ? हमन भोजपुरिहा हर काम में आगा बानी जा ।हर खास के आम में बदले क जल्दी बा हमनी के अब ऊ खास फिट होखे भा अनफिट !


भर घर देवर, भतारे से ठट्ठा (बाति के बतंगड़ – 4) – Anjoria\nनवम्बर 8, 2016 बाति के बतंगड़, भतारे से ठट्ठा, भर घर देवर\nभर घर देवर, भतारे से ठट्ठा. कहाउत पुरान ह. जब ना त हम रहनी, ना मोदी जी. बाकिर हालही में मोदी जी के एगो बयान सुनि के मन में इहे कहउतिया याद पड़ गउवे. मोदी जी के दुश्मनन के कमी नइखे बाकिर पता ना का सोचि के ऊ अपना भगतने पर हमला बोल दिहुवन आ भक्तन के ठकुआ मार दिहलसि आ ऊ भकुआत रहि गइलें. बाकिर सोशल मीडिया पर भगतन के नाराजगी देखे जोग रहुवे. पता ना 56 इंचि के सीना होखे के दावा करेवाला कवना सकेता में अपना के पड़ल देखलसि कि जवना डाढ़ी पर गोड़ टिका के अपना आसन पर बइठलें तवने प कुठार मार दिहलें आ निशाना सीधा ठाँवे पर पड़ल. विरोधी गदगदा गइलें आ भगत तिलमिला गइलें.\nराजनीति में अबहीं ले इहे परम्परा चलल आवत बा कि अपना गोल के लोगन के दोष ना देखल जाव. कह दीहल जाला कि – बत्ते हैं थोली बहुत गलती कर जाते हैं. एगो नेतइन कहली कि – ई सब त होखते रहेला. बाकिर जल्दिये विरोधी लोग के बुझाए लागल कि निशाना भगतन पर ना हो के सीधे ओही लोग पर भइल बा आ तब फेर शुरु हो गइल उहे तान कि दू बरीस से चुप्पी काहे सधले रहुवन. अलग बाति बा कि एकबग्गा चले वाला भगतन के खीसि कम नइखे भइल.\nशेर के सवारी एही से ना कइल जाला कि ओह पर चढ़ गइला का बाद उतरल मुश्किल हो जाला. बाकि गोलन के लागेला कि जइसे ओहन के समर्थक माल टनला का बादे सोहर गावेलें वइसहीं शायद भगतनो के कारोबार चलत होखी. जबकि भगत छुट्टा चरे वाला साँढ़ हउवे. हरियरी लउकला का बाद ई ना देखीहें कि कवना खेत में बा. अगर मोदीओ के बात पर नाराजगी होखी त उनुको खिलाफ पुपुही बजावत देर ना लागी. एह दू बरीस में अगर केहू के ई ना लउकल त उनुकर सगरी गणित गबड़ाहीं के बा. भाजपा के कोर समर्थक चाहे जतना छनछनासि, वोटवा डाले बेरा ऊ दोसरा के वोट देइये ना सकसु. नाराजगी बहुत भइल त वोट डालहीं ना निकलिहें.\nआ इहे ऊ ताकत ह जवना से ऊ अपनो लोग पर हमला क देले. जबकि दोसर गोल त हर तरह के कुकर्मियन के अनदेखी क देलें. अपना वोट बैंक खातिरे बाकी गोल देश के बड़का जमात पर चोट करे के बेंवत राखि लेलें. आ चालाकी अइसन कि कबो एह नाम प, त कबो ओह नाम के मुद्दा उठावत बढ़ावत एह जमात के टुकड़ा करावत रहेलें. आ मौका परस्ती में राष्ट्रहित गइल भाँड़ में आपन हित बचावत रहेले. अब गोरक्षकन के मुद्दा पर मोदी के बयान आवते कांग्रेस कह दिहलसि कि गाय के रक्षा कांग्रेसे करी. त लालू के बयान आइल कि अब मोदियो के बुझा गइल कि गाय दूध देबेले वोट ना देव. लालू का लगे एह बाति के जानकारी बहुत पहिलहीं आ गइल रहे तबहियें नू उनुका शासन में ओतना चारा चबा लीहल गइल कि आजु ले ओकर चरबी ना गलल. बिहार का चुनाव में त बीफो के समर्थन कइले रहलें ई गऊ पालक.\nबाकिर ईहो लोग भुला गइल बा कि जबरा मारबो करी आ रोवहुं ना दी. दलितन के खरबपति बेटीओ के लागे लागल बा कि खरब त ओकरा लगे रहि गइल बा बाकिर दलित समुझे लागल बाडें. अगर अइसन बाति ना रहल रहीत त सबले बेसी दलित सांसद भाजपा के ना रहितन. यूपी के चुनाव में बिहार के फार्मूला लगावे के कोशिश अवले परवान चढ़ल नइखे लउकत. बाकिर देशे ना दुनियो के नजर यूपी चुनाव पर गड़ल बा. ऊँट जवने करवट बइठो, देश के राजनीति के दशा दिशा बदलल तय बा. तबले दुलहिन भतारे से ठट्ठा करे ला आजाद बाड़ी.


आनंदे साहित्य के संजीवनी ह: डॉ. ब्रजभूषण मिश्र के आलोचना कर्म पर एगो नज़र- विष्णुदेव तिवारी\nहरेश्वर राय, फ़रवरी 27, 2022\nभोजपुरी आलोचना में, अपना सहृदयता, तटस्थता, विधि-निषेध सम्मत विनयशीलता, वैज्ञानिकता आ सहज सरलता ख़ातिर ख्यात, डॉ. ब्रजभूषण मिश्र के योगदान महत्वपूर्ण बा। उनकरा आलोचना के आधार कृति बा, कृतिकार के जाति, धर्म, विचारधारा आ परवरिश ना। ऊ जतना सहृदयता से गुलरेज शहजाद के कृति चंपारन सत्याग्रह-गाथा पर 'उहे भूमि बाटे चम्पारन' शीर्षक से बात करेलन ओतने सहृदयता से अरुण त्रिपाठी 'अशेष' रचित 'प्रेमायन' पर 'प्रेमायन: रामकाव्य परंपरा में भोजपुरी के अवदान' शीर्षक से बतियावे लन आ बिना आपन कवनो विचार बोवले, रचयिता लोगन के कृतियन तक पहुँचे के सुंदर राह देखा देलन। रुचिकर आ प्रसंगानुकूल भाषा के प्रयोग से मिश्र जी के आलोचना में शास्त्रीय गरिमा के निर्वाह भइल सुखद लागेला। 'प्रेमायन' के आलोचना के क्रम में ऊ लिखत बाड़े- "कवनो महाकाव्य खातिर ओह में महत् उद्देश्य भइल जरुरी होला। महाकाव्य अपना पूर्वर्ती युग के अध्ययन करेला, वर्तमान के निरखेला आ भविष्य के पूर्वासित करेला, काहे कि ओकरा अपना दा़यित्व के ज्ञान रहेला आ समसामयिक समाज के उन्नति के महान उद्देश्य ओकरा सोझा होला। 'प्रेमायन' का कवि का सोझा प्रेम के पुनर्स्थापना के महान उद्देश्य बाटे।"(कसउटी पर भोजपुरी कविता/पृ.92) 'चंपारन सत्याग्रह-गाथा' के बारे में उनकर कहनाम बा- "कवि ...चम्पारन के माटी के विशेषता, उहाँ के लोग के भोलापन, ओह लोग के त्रासद स्थिति के चित्रण, संक्षेपे में सही, प्रभावशाली ढँग से कइले बाड़न। आज एह प्रबंधात्मक काव्य के परोसे के उद्देश्य चम्पारने के लोग के ना, पूरा भोजपुरी भाषी क्षेत्र के ओकरे भाषा में हक खातिर जागरुक बनावल हो सकत बा। ओकरा बादो अगर विद्वान लोग का एह काव्य के प्रबंध भइला पर प्रश्न बा, त गाथा काव्य त ई बड़लहीं बा।"\nद्रष्टव्य बा कि गुलरेज शहजाद के एह प्रबंधात्मक कृति के रचना पाँच सर्ग में भइल बा। डॉ. ब्रजभूषण मिश्र अपना ओर से, कृति के साथ-साथ चलत, एकरा काव्यात्मकता- सर्गबद्धता, विषय-वस्तु, शिल्प-शैली, भावाभिव्यंजना, सोद्देश्यता आदि पर सचेतनता के साथ बात करत, एके एगो सुंदर प्रबंध कहत बाड़े, बाकिर एकरा पर गलथेथ नइखन करत, नूँ बहका के अनकरा आरी-डँड़ारी मँकावते बाड़े। ऊ त बस अतने कहत बाड़े- "काव्य कथा के आनंद लीं सभे।"\nआनंदे साहित्य के संजीवनी ह। जवन रचना-आलोचना बेकारे कपार चाटे, तथ्यहीन वक्तव्य छाँटे, ओकरा से त' लोग दूरे रहे के जतन करी?\nबाकिर आलोचना के काम हर जगह, हर घरी सहृदयते आ समन्वय कइल ना ह, जवन शास्त्रमत आ लोकमत के प्रतिकूल जात होखे, ओकरा के दृढ़ता आ स्पष्टता के साथ खंडितो कइल ह। आधुनिक भोजपुरी कविता के जवन समझ आ सरोकार बा, ओकरा के भारतीय आ मानवीय सरोकारन के साथ रख के समझे-बूझे ख़ातिर डॉ. मिश्र के आलोचना मौलिक अगहर के भूमिका में लउकत बा। एहिजा मौलिकता के मतलब परंपरा, आधुनिकता आ वैयक्तिकता के साथ कवनो कृति में निहित तथ्य आ सत्य के प्रकाशन से बा, जवन हइए नइखे ओकर अज़ूबा उद्घाटन से ना। एह से इनका निष्कर्षन में कटुता आ अइँठ नइखे। भोजपुरी प्रबंध काव्य में रस-चर्चा के दौरान मिश्र जी कहत बाड़े- "रसन के अनुकूल रीति, वृत्ति, गुण, अलंकार के प्रयोग आ भाषिक दृष्टि के निर्माण में भोजपुरी-प्रबंधकाव्य सफल बाटे।" बाकिर एकरा पहिले ऊ उपलब्ध प्रबंधकाव्यन के सांगोपांग विवेचन करत बता चुकल बाड़े कि- "रस-रसांग के परिपुष्टता के दृष्टि से 'बउधायन', 'नारायण', 'के' अउर 'कालजयी कुँअर सिंह' महाकाव्य श्रेष्ठ बाटे। ओतहीं खण्डकाव्य 'सीता के लाल' वीर, भक्ति आ हास्य रस के अजायब घर बन गइल बाटे।"(कसउटी पर भोजपुरी कविता/पृ. 40)\nभोजपुरी के सइ से अधिका दिवंगत साहित्यकारन के जीवन आ कृत्य के प्रगट क के डॉ. मिश्र भोजपुरी साहित्य के प्रति अपना सहज संलग्नता के परिचय दे चुकल बाड़े। डॉ. मिश्र के कुछ महत्वपूर्ण आलोचनात्मक आलेखन के नाँव बा-\n1. भोजपुरी काव्य के ठहरत आ बदलत पड़ाव\n2. भोजपुरी काव्य के महानायक वीर कुँवर सिंह\n3. भोजपुरी नवगीत: एगो लेखा-जोखा\n4. सन्तावन के पहिल सितारा: 'वीर सिपाही मंगल पांडेय'\n5. नारी मन के व्यथा के कविता\n6. पिया के पसेना ई मेहनती महीना बा\n(कविवर अनिरुद्ध के काव्य पर आलोचना)\n7. बोझा ना कबो हलुकाइल\n(डॉ. अशोक द्विवेदी के कवितन पर बात)\n8. रसै-रसै बरसे पिरीत\n(हरिराम द्विवेदी के गीत-संसार)\n9. नया एगो सूरज उगावे के होई\n(चौधरी कन्हैया प्रसाद सिंह के ग़ज़लन पर बात)\n10. टूअर बन बिलख-बिलख घूमे\n(हरीन्द्र हिमकर के काव्य-कृति 'रमबोला' के आलोचना)\n11. छिटकल 'सोन किरिनिया'\n(नेपाली कवि सुरेन्द्र प्रसाद गिरि के कविता-संग्रह 'सोन किरिनिया' पर एगो ट्रेलर)\nडॉ. मिश्र के आलोचना सम्बन्धी दू गो किताब बड़ा प्रसिद्ध बाड़ी स-\n1. कसउटी पर भोजपुरी कविता (2008)\n2. भोजपुरी साहित्य: परंपरा आ परख (2021)\nउमेद बा कि मिश्रजी के शोध- 'भोजपुरी प्रबंध काव्य: वस्तु आ शिल्प' लगले प्रकाशित होई।\nडॉ. मिश्र के व्यक्ति-जिनिगी आ कृति-जिनगी प लोग शोध कर रहल बा। डॉ. ओम प्रकाश सिंह आ प्रतिमा कुमारी के लिखल किताब 'भोजपुरी के विकास में डॉ. ब्रजभूषण मिश्र के अवदान' (2020) प्रकाशित हो चुकल बा, जेकर भूमिका डॉ. जयकांत सिंह 'जय' लिखले बाड़े।\nविष्णुदेव तिवारी, बक्सर, बिहार


फेरु आवत बा भउजाईयन के लहूरा देवर – Anjoria\nअक्टूबर 24, 2010 देवर भाभी, पवन सिहं, पाखी हेगडे\nएह साल के सबले बड़ हिट “देवरा बड़ा सतावेला” में देवर बनके दर्शकन के भरपूर मनोरंजन करे वाला सुपर स्टार पवन सिंह एक बेर फेरु देवर भाभी में देवर के किरदार कर रहल बाड़े. एह फिल्म में उनकर भउजाई बनल बाड़ी मशहूर अदाकारा पाखी हेगडे.\nएह फिल्म में पवन सिंह के किरदार एगो निफिकिर नौजवान के बा जेकर भईया भउजी शहर में रहेलें आ ऊ बाकी परिवार का साथे गाँव में. दुर्भाग्य से ओकरा भाई के मौत हो जात बा आ भउजाई बनल बीना गाँवे आ के घरवालन के बिना बतवले अपना देवर का सुधार करे में लाग जात बाड़ी. भउजाई का संगति में आ के देवर सुधर जात बा आ एगो जिम्मेदार आदमी बन जात बा.\nफिल्म में देवर भउजाई के नोंक झोंक आ मस्ती देखेवालन के भरपूर मनोरंजन करी. फिल्म में पवन सिंह के नायिका नेहा कपूर बनल बाड़ी. देवर भाभी फिल्म से पवन बहुते उत्साहित बाड़न आ उनका पूरा उम्मीद बा कि ई फिल्म दर्शकन के खुब पसन्द आई आ हिट होखी. पाखी हेगडे का साथे उनकर अभिनय यादगार बा आ दर्शक एह फिल्म के बरिसन याद रखीहें.\nदेवर भाभी छठ का मौका पर रिलीज होखे वाली बा.\nPawan Singh once again asaDevar\nOne thought on “फेरु आवत बा भउजाईयन के लहूरा देवर”\nअक्टूबर 25, 2010 को 11:11 पूर्वाह्न पर\nदेवर – भाभी के नेहिया, बड़ी बेजोड़ लागेला !\nजइसे गंगा के , पनिया हिलोर मारेला !!\nदेवर -भाभी के रिश्ता बड़ी पवित्र रिश्ता ह .लेकिन गीत -गवनई में इहे पवित्र रिश्ता फूहड़पन के रूप धारण कर लेवेला.\nएह फिल्म में देवर -भाभी के कवन रिश्ता देखावल जाई.फिल्म देखला के बाद पता चली .


मगध विश्वविद्यालय छात्र संघ पर विद्यार्थी परिषद के कब्जा – टटका खबर\nअड़तीस साल बाद करावल चुनाव में मगध विश्वविद्यालय छात्र संघ के पाँचो प्रमुख पद पर अखिल भारतीय विद्यार्थी परिषद के उम्मीदवार जीत गइले. जदयू के छात्र संगठन के एको सीट ना मिलल. अध्यक्ष पद पर पीजी सेंटर के रामनन्दन कुमार, उपाध्यक्ष पद पर वाणिज्य महाविद्यालय के अमित कुमार, महासचिव पद पर एसएनएस कॉलेज के कुमार जितेन्द्र, संयुक्त सचिव पद पर गया कॉलेज के राहुल कुमार, आ कोषाध्यक्ष पर नवादा केएलएस कॉलेज के अमित कुमार जीत दर्ज कइले.\nTags: छात्र संघ, मगध विश्वविद्यालय


खेसारी-स्मृति के सफल जोड़ी फिलिम ‘‘प्यार झुकता नहीं’’ में – Anjoria\nमशहूर भोजपुरी फिलिम निर्माता अभय सिन्हा के बहुचर्चित फिलिम ‘‘प्यार झुकता नहीं’’ में खेसारीलाल यादव आ नायिका स्मृति सिन्हा के जोड़ी एक बेर फेरू देखे के मिली. यशी फिल्मस के बैनर में बनल एह फिलिम खेसारी आ स्मृति के शानदार रोमांस देखे के मिली. साथे रहीहें नवोदित शैलेश सिन्हा, अक्षरा सिंह, प्रकाश जैश, अनुप अरोड़ा, माया यादव, सूर्या, दीपक सिन्हा, मेहनाज, महेश आचार्य, सागर सोलंकी आ संभावना सेठ.\nकथा-पटकथा आ निर्देशन असलम शेख के, गीतकार प्यारेलाल यादव, संगीतकार राजेश रजनीश, नृत्यगुरू पप्पू खन्ना, संपादक जितेन्द्र सिंह जीतू, आ कार्यकारी निर्माता अंजनी कांत श्रीवास्तव हउवें.\nबकौल खेसारी-स्मृति ई फिलिम दर्शकन के भरपूर मनोरंजन करी आ ‘‘साजन चले ससुराल’’ जइसन सफलता दर्ज करी.\nपाखी दू गो फिलिम साईन कइली


चलीं चलल जाव खेले ओका बोका – Anjoria\nJul 20, 2010 भोजपुरी\nजिनगी एगो खेल ह. हार-जीत एहू में होखत रहेला. जे हार से सीख लेके जीते के प्रयास करेला, ओकरा जीत जरूर मिलेला. कहल जाला कि जे युद्ध के पंजरा जइबे ना करी ओकर का हार चाहे का जीत. बाकिर आज हम जिनगी रूपी खेल के चरचा नइखीं करे जात बलुक ओह खेल के चरचा करे जात बानी जवना के प्रभाव हमनी के सेहत प पड़ेला. हम ओह खेल के बात करे के चाहत बानी जवना खातिर हर एक लइका-लइकी के मन में एगो उमंग जाग जाला. हम जब लइका रहीं तब हम आ हमार दोस्त सब स्कूल में खेल के घंटी बाजे के पहिलहीं से आपन बोरा आ झोरा लेके तइयार हो जात रहन. स्कूल में लइकन खातिर फूटबॉल आ बैंडमिटन रहे त लइकियन खातिर लफा-डोरी, रिंग(रब्बर के गोला) रहे. एही तरह घरे अइला प हमनी के कई तरह के खेल खेलत रहीं जा. जइसे आइस-बाइस (लुका-छुपी), गुल्ली डंडा, लट्टु, कंचा, कुकुहूक्का, चिक्का, कबड्डी, खोखो, कितकितवा, डेंगा पानी, रूमाल चोर. लइकियन में सबसे लोकप्रिय खेल रहे गोटी. बाकिर धीरे-धीरे समय के साथे-साथे ई सब पारंपरिक खेलन से नया पीढ़ी दूर आ बहुते दूर जा रहल बा. हाल ई बा आज खुद हम कई गो खेलन के नाम भूला गइल बानी. लइकाईं में हमनी के एगो खेल खेलत रहीं जा ओका-बोका. शायद एह घरी के लइका-लइकी सन के एकरा बारे में जानकारियों ना होई. एह खेल में तीन-चार गो लइका बइठ के आपन दूनों हाथ के पांचों अंगुरी के जमीन प राखत रही जा. ओकरा बाद एगो लइका मंतर नीयन कहत रहे- ओका बोका तीन तलोका, लउआ लाठी, चंदर काठी, चंदरा के नाम का, इजई, बिजई पनवा फूलेला, पान-पिपरा पुचुक. अंतिम शब्द जेकरा हाथ प पड़त रहे ऊ आपन हाथ खेल में से हटा लेत रहे. जे सबसे बाद में बच जात रहे ओकरा सब केहू के हाथ से पिटाई खाए के पड़त रहे. एही तरह एगो खेल रहे चिड़ई उड़. जवन एक तरह से लइका सब के दीमाग के तेज-तर्रार बनावे वाला रहे. अइसने रहे एगो बाघ बकरी के खेल. जवन के सोरह गोटिया भी हमनी के कहत रहीं जा. इहो खेल दीमाग के बत्ती जला देवे वाला रहे.\nहमार चिंता खाली एह बात से नइखे की पारंपरिक खेल खतम हो रहल बा. चिंता एह बात के लेके बा, एह खेल में जवन अपना पन रहे, दोस्ताना माहौल रहे. ऊहो धीरे-धीरे खतम हो रहल बा. लइकन के माई-बाबूजी ओकनी के घर से बहरी जा के खेले से रोक रहल बा. शायद अपना लइका के नीमन बनावे के उनकर नेक सोच एकरा पाछे काम क रहल बा. बाकिर सांच बात ई बा कि जवना लइका के प्राकृतिक विकास ना होई, जवन समाज में रहले से संभव बा, ऊ आगे चलके देश-दुनिया खातिर का करी. एह घरी क्रिकेट के अलावा अउर कवनो खेले नइखे लउकत. हमरा समझ से क्रिकेट भारत जइसन देश जहवां के अधिकांश लोग अबहियों आपन जिनगी 20 रूपिया रोज के आमदनी में गुजार रहल बाड़न, के आर्थिक प्रगति में बाधा उत्पन्न क रहल बा. हमरा एह बात से हो सकेला कि क्रिकेट के प्रेमियन के मन के ठेस लागे बाकिर हम सांच कहत बानी. तनी रउआ सोची जब क्रिकेट मैच होखेला, तब दिन-दिन भर लोग आपन-काम धाम छोड़ के क्रिकेट के देखे खातिर टीवी से चीपक जालन ना त रेडियो प कंमेंट्री सुने में आपन समय जाया करेलन. एगो अंदाज के हिसाब से अगर मैच के दिने पूरा देश में कम से कम 20 लाख लोग आपन काम-धाम ना कइलस आ उनका काम से जवन उत्पादन होखे वाला रहे ऊ ना भइल, त अइसे में देश के केतना नुकसान उठावे के पड़ल, एकर अंदाजा रउआ लोग खुदे लगा सकत बानी.\nहम त लइकन के माई-बाबूजी से ई निहोरा क रहल बानी कि रउआ लोग लइकन के एह तरह के पारंपरिक खेलन के बारे में बताईं. खेले खातिर प्रोत्साहित करीं. ना त टीवी आ सीडी के चक्कर में ऊ गांव-जवार के माटी के ताकत के भूला जइहें. जब उनका इहे ना मालुम होई कि उनका में केतना दम बा त ऊ देश- दुनिया में आपन का दम देखइहें?\nहम आपन पाठक लोगन से एगो अउर निहोरा करे के चाहत बानी, रउओ अपना मन के बात हमरा से कहीं, आपन जियरा के हाल हमरा से जरूर बांटी. हम राउर बात के भोजपुरिया मशाल कॉलम के माध्यम से आगे बढ़ावे के काम करब. संगे-संगे रउआ लोगन के सुझावो के इंतजार क रहल बानी.\n5 thought on “चलीं चलल जाव खेले ओका बोका”\nप्रभाकर जी, रवि जी,अमृतांशु जी आ सीमा जी के बहुत-बहुत धन्यवाद. रउआ लोगन के शब्द हमरा के लिखे के प्रोत्साहित करेला. आपन स्नेह बनवले रहीं लोग.\nThanks for your good aalekh.\nraur paramparik khel oka-boka khel ke ,aapan bachapan ke din yad aa gail.\nOka -Boka pe Hamnhu ygo geet likhale bani-\n;Tor Naina- Mor Naina,Milke Bhaile char.\nChala khelalgai,Oka-Boka Nadiya Ke Par..\nहम त लइकन के माई-बाबूजी से ई निहोरा क रहल बानी कि रउआ लोग लइकन के एह तरह के पारंपरिक खेलन के बारे में बताईं. खेले खातिर प्रोत्साहित करीं. ना त टीवी आ सीडी के चक्कर में ऊ गांव-जवार के माटी के ताकत के भूला जइहें. जब उनका इहे ना मालुम होई कि उनका में केतना दम बा त ऊ देश- दुनिया में आपन का दम देखइहें?……\nएकदम सही बात कहनी रउआँ। आजु की समय में चल डगवा के डागे डुग, ओल्हा-पाती, आइस-पाइस, घोड़कबड्डी, चिक्का, तीनगोटिया, बारहगोटिया, बेलबिझिया आदि कहाँ देखे-सुने के मिलता। एक त ए खेलन से शारीरिक तथा मानसिक विकास भइले की साथे-साथे अपनत्व भी मिले। सब लोग एक-दूसरा से हिले-मिले। इ सब खेल में एक्को पइसो ना लागे कि हई-हई सामान खरीदे के बा। आज त लोग मोट रकम दे के स्पोर्ट कलब ज्वाइन करता, फुटबाल, बैट आदि खरीदता। पर पारम्परिक खेल के महत्व के नइखे समझत जवन फ्री में उपलब्ध बा।।\nवइसे हम भी रउरी बात से सहमत होत इहे कहबि की पारम्परिक खेल की महता के समझीं अउर आज फेर से ए खेलन के सुरुवात करीं।। जय भोजपुरी। जय भोजपुरिया समाज।।


बिहार बोर्ड के नकलचियन पर जुर्माना लगावल जाई – टटका खबर\nबिहार बोर्ड के मैट्रिक अउर इंटर परीक्षा में नकल करत पकड़इला पर नकलची पर दू हजार से बीस हजार ले जुरमाना लगावल जाई आ ओकरा के इम्तिहान से निकालियो दीहल जाई.\nबिहार विद्यालय परीक्षा समिति के अध्यक्ष लालकेश्वर प्रसाद सिंह के कहना बा कि नकल रोके ला सगरी इन्तजाम कइल जा रहल बा. अगर कवनो केन्द्र पर नकल होखे के शिकायत मिलल त ओह केन्द्र के परीक्षा रद्द क दीहल जाई.\nTags: इंटर परीक्षा, बिहार बोर्ड, मैट्रिक\nआजु से बिहार के इंटर परीक्षा


खेल शुरु होखे से पहिलहीं हरदी गुरदी बोले लागल कांग्रेस – टटका खबर\nयूपी कांग्रेस के आपन बेंवत आ औकात के बढ़िया से पता बा एही चलते अबहिऐं से बात उठे लागल बा कि यूपीओ में बिहारे का तरह भाजपा विरोधी गोलन के एकजुट क के ओही गठबन्हन में लड़े कांग्रेस. अकेले लड़ला से ओकर औकात के पता लाग जाई आ मुट्ठी भर सीट से अधिका ना जीत पाई. बाकिर सवाल उठत बा कि बिहार जइसन ‘महा’ गठबन्हन यूपी में बनी कइसे? सपा त कवनो हाल में बसपा संगे जाए के तइयार ना होखी. बिहारो में सपा एह तरह के गठबन्हन से फरका बिया त यूपी में कइसे साथ ले ली एह लोग के आपन नुकसान उठा के. बाकिर कांग्रेस के बड़का नेता आनन्द शर्मा जब गठबन्हन के बात क दिहलन त बाकियो कांग्रेसी उनुका आवाज में आवाज मिलावल शुरु क दिहले बाड़न. देखल जाव कि राहुल गाँधी के टीम एह बारे में का फैसला लेत बिया.\nTags: कांग्रेस, महागठबन्हन, यूपी


कोमल आ दीपु जीतलें सरोज खान के दिल – Anjoria\nमार्च 25, 2010 टीवी, डांस संग्राम, महुआ\nभोजपुरी चैनल महुआ पर प्रसारित हो रहल रियलिटी शो डाँस संग्राम धमाल मचवले बा. हर हफ्ता अपना प्रस्तुति से एह शो के प्रतिभागी दर्शकन के दुलरुआ बनल जात बाड़े. बाकिर एह हफ्ता के शो में दू गो प्रतिभागी त गजब निकललन आ नृत्य के महागुरु बड़की माई सरोज खान के दिल जीत लिहलें.\nशुक का दिने देखावल जाये वाला एपिसोड के पहिका खण्ड सोलो परफार्मेंस के होखी त दूसरका खण्ड डुएट के. सोलो में गौरी क्षेत्री आय एम सुपर सेक्सी गाना पर अपना नृत्य से दिनेशलाल निरहुआ के अपना साथे ठुमका लगावे के मजबूर कर दिहें त राँची के प्रतिभागी कोमल के प्रस्तुति टच मी टच मी टच मी पर संभावना सेठ उनका के अँकवारी में भर लीहें. बड़की माई त कह दीहें कि आजु उनका हेलन के याद आ गइल. सरोज खान का कहला पर कोमल एक बेर एह गाना पर डाँस करीहें जवना में दिनेशलाल यादव आ सम्भावना सेठो शामिल हो जइहें. राँचिये के दीपूओ अपना डाँस से बड़की माई के खुश कर दीहें.\nबाकिर एह सब का बावजूद एगो प्रतिभागी शुक का दिने बाहर के राह धर लीहें. ऊ के होखी से देखे खातिर शुक का दिने देखावल जाये वाला डाँस संग्राम के एपिसोड देखलमत भुलाएम.


देहिया मेल खोजअता (हँसी ठिठोली) – साहित्यपीडिया भोजपुरी\nदेहिया मेल खोजअता (हँसी ठिठोली)\nबुढउ बाबा बड़बड़ात रहलन आ दुगोला प्रोग्राम से बीचे मे खिसियाअ के उठ के चल दिहलन. बाबा बड़बड़ाएत जात रहलन आ कहत रहलन जे आजकल के हई बिरहा गाबे वला, दुगोला ब्यास लोगन आ ओकरा साथे जे बजनिया नचनियाँ सब बाड़ें सबे बेलाजा हो जा रहल बा. हइ देखअ त लोगवन जैसने लइकि ब्यास गबलस की टूटे नाहिं पलंग, देहिया बथता अलंग, ए रजउ देहिया मेल खोजता. मास्टर धुन बजौलस की लइकबा सब नाच नाच के रूपैया लूटा दिहलस. बांकि हमनी के बूढ़ पूरानी कभी एक कप चाह पियाबे खातिर कहेम त ई सब लइकबा सब लौंडा पचीसी करे लंगिहे जे खुदरा पैसा नइखे? हमनी दोसरे दिन पिया देब आज राउड़ अपने पैसबा से पी ली. बताबअ एतने जे देहिया मेल खोजअता त घरे चल जो आ जाके केबारी बन्न कर ले. यहमा लइका बचा के मन बिगारे के का जरूरी बा?\nबाबा आगू आगू जात रहलन आ हमनीयो बाबा के पाछू हो गइनि जे का सब कहअ तारन. एने कैमरा मैन के कह देले रहनू जे तो रेकार्डिंग करत रहअ हम दस मिनट मे आबअ तानी. हमहूँ बाबा के पाछू आबत रहनी त हुनका से पूछ देनी ए बाबा का भइल ह जे हेतना खीसिआइल बानी? हमार सवाल सुनके बाबा औरी खिसिया के कहे लगलन भाख मरदे अभी हमार मन पिताइल बारे आ तू मीडिया वला सब औरी हमार देह मे आगी लगाबे चलल? वैसने नू जैसे केहू के घर मे आगि लागल रहेला आ तोहनी पत्रकार सब पूछेला जे अब कैसा महसूस कर रहें है?\nहम बाबा के समझैनी जे अइसन बात नइखे हमनी के तनी आपसे बतियाइ के बा. आईं रौउड़ा संगें लिट्टी खात बानी आ फेर चहबा पी लिहल जाइ. एतना सुन के बाबा कहलन ठीक बा. हमनी दुनू लोग लिट्टी खइला बाद चाह पीये गइनी. उंहे पर हुनका से पुछनी हम जे ए बाबा आज राउड़ कौने बात पर एतना खिसिआइल बानी जा? बाबा कहे लगलन कैसे ना खिसियाईं? हई बताबअ बिरहा मे गाबता जे देहिया मेल खोजता त बताबअ सयान लइकबा सब बिगड़ी की ना? आ हइ नएका लइका सब आरा परहे जाइ आ भर दिन इहे फेर मे रहअता? मरद मेहरारू बला बात ओकरा तू मीडिया वला सब का कहेलअ, हम कहनी बेडसीट की बातें, त बाबा कहे लगलन हं उहे बात बताबअ त लइका बच्चा के सुनाबे के चाही?\nए किशन बबुआ तोह केतना खिस्सा बताएम? हइ देखअ एक जगह दुगोला मे गाबत रहलन जे पियबा से पहिले हमार रहलू, त चोली मे टीस मारअता, इहे बतिआ सब सुनके त लइकिया सब सेहो फैसन बना लेले बिया आ बियाह से पहिलेहिं सब कुकर्म अपकर्म कर लेबेली. बताबअ भोजपूरी गाना सब केतना अशलील होखे जात रहलबा? समाज पतन के ओर जा रहल से केहू के चिंता बा? ना नू? उपर से बतीस, नीचे से छत्तिस, जिंस ढिला करअ? हम पूछनी जे ए बाबा त रउरो माजा लीं. बाबा कहलन ए मरदे हम त एक बार एगो ब्यास से पूछनी जे जिंस ढिला करअ काहे गाबत रहलअ त गबैया कहलस जे ए बाबा खरे खरे जतरा बन जाई त घरहीं जाए का ना परी. बताबअ मरद होखे की मेहरारू सबे आजकल बेलाजा हो गइल बा. अरे मरदे जौन काम घरहीं पे केबार बन्न होके हो सकेला उ पब्लिक के बताबे के का जरूरी बा?\nलइका बच्चा सब गंदा गाना सुन के बिगर रहल बा समाज मे चरित्र उठल जा रहल बा केहूके चिंता बा? सब स्टार बने के फेर कुछो से कुछो गाबेला बजाबेला सन. हमनीयों के जमाना मे मरद मेहरारू के गप होत रहलन एकदम झांपल, उहे मे बिरह, पिआर, देश समाज के बात होत रहलन आ एगो मर्यादा गरिमा बनल रहल. बांकी आजकल त गंदा गाबे के एखो रिबाज हो गइल. एतने मे हम पूछ देनी जे ए बाबा हउ लइकि डांसर रउड़ा दिस इशारा करके काहे गाबत रहली जे लइकबा तोहरे के पापा कहअता आ हमरा सैंया जी के चाचा कहअता? बाबा कहे लगलन ए मरदे तोहनीयो मीडिया वला ब्रेकिंग न्यूज बना के मानबअ का लोगन. इहे बतिया यदि हमार बूरही से कह देब त उ तुरंते कहीं जे डी एन ए टेस्ट करां के आई ना त घर ना घूंसे देब. आ टेस्ट रिपोर्ट डांसर दिसी चल गइल तब त हम अपना देही मे सटे ना देम?\nकथाकार- डाॅ. किशन कारीगर\n4 Posts · 489 Views\nJul 14, 2021 · 1 minute\nआख़िर कबले बर्दाश्त करीं आख़िर केतना बर्दाश्त करीं ये सड़ल-गलल व्यवस्था से हम काहे ना...\nगणेश नाथ तिवारी"विनायक"\nJul 3, 2021 · 1 minute\nदोसती के हाथ हरदम, बा बढावत लोगवा। नेहिया के डोर हरदम, बा थमावत लोगवा। जिंदगी...\nMahendra Nath Dubey\nJul 18, 2021 · 1 minute\nसून लागे घरवा अ सूने अंगनवा, रहि रहि होश परे तोहरे अंचरवा,, अचके में छोरि...\nबिन तुहरे हम बानी बेजान\nदुई तन बा एक गो परान रजऊ, बिन तुहरे हम बानी बेजान रजऊ,, अइसन कमाई...\nभले हमसफर ऊ…\nमुहब्बत ये दिल के दवा हो गइल बा भले हमसफर ऊ जुदा हो गइल बा...\nदेशवा ई सोना के चिरइया त, हीरा उगवइया नू हो। ए ललना दुश्मन विदेसी लुटवइया...\nभेदभाव एतना बा…\nभेदभाव एतना बा... ■■■■■■■■■ दुख में डूबल बाटे कहीं पर जिनिगी त, कहीं सुखवे के...\nआइल बा बढ़िया के पानी\nकी अरे रामा आइल बा बढ़िया के पानी कहानी कैसे बताई ना। कहानी कैसे बताई...\nभोजपुरी मुक्तक काल आइल अकड़ सब हवा हो गइल। एक दूजे से दूरी दवा हो...\nघनी सुखवीर ई किस्मत बा जरूरी।।\nघनी सुग्घर ई किस्मत बा जरूरी। समझ लीं ई हकीकत बा जरूरी। कइल गर बन्दगी...\nचान निहारे चान\nअसहिं का वृद्ध लो के होई दुरगतिया\nलोक रीति- रिवाज\nहमनी के बचपन\nविजया बा सूनर


माई - Open Books Online\nPosted by PREETAM TIWARY(PREET) on March 17, 2010 at 9:36pm in समाज\nमाई के चरनिया में बसल चारों धाम बा\nतीरथ ब्रत के अब हमरा कौन काम बा\nमाई बाबु से बढ़ के ना पूजा पाठ अजान बा\nहम ई वाद-प्रतिवाद शुरू कर रहल बनी माई के ऊपर......जे ई दुनिया में भगवान् से भी बढ़कर बारी.....हम बस एहे चाहब की रुआ लोग भी आपण आपण राय एह्पर दी....आप लोग के नजर में माई बाबूजी के का जगह बा......आप लोग लिखी जा..............\nPermalink Reply by Admin on March 17, 2010 at 11:36pm\nसबसे पहले तो मै आपको पहला और इतना गम्भीर बिषय पर चर्चा करने हेतु धन्यबाद देता हू । दुनिया मे सबसे बढ़कर माँ,बाप का स्थान है जिसका कर्ज मनुष्य कभी चुका ही नही सकता, माँ अपने खुन और दुध दोनो से सन्तान को सिच कर पालती है, मै अभी केवल इतना हि लिख रहा हू, और सदस्यो के विचार आने के बाद मै फिर लिखने का कोशिस करूगा ।\nमुख्य प्रबंधकPermalink Reply by Er. Ganesh Jee "Bagi" on March 18, 2010 at 12:04am\nप्रितम भाई परनाम,\nबहुत ही निमन चर्चा शुरू रउआ कइले बानी, हम ऐ बहस मे बाद मे सक्रियता से लेब, पर सबसे पहिले हम कोई के लिखल कुछ लाइन ईहा आज के परिवेश मे रखल चाहत बानी......\nरिश्तो को यू तोड़ते,जैसे कच्चा सूत ,\nबटवारा मा -बाप का,करने लगे कपूत ,\nकैसे बेटो पर करे,माता -पिता अभिमान,\nअपने घर में ही बने,अनचाहे मेहमान ,\nमाता-पिता में बस रहे,साक्षात भगवान,\nमंदिर-मस्जिद ढूंढता ,मानव है नादान ,\nमुस्टन्डो को पूजते और नवाते शीश,\nपानी माँगे बाप तो ,नखरे करते बीस,\nछिने -भिन्न सपने हुए,तार तार विश्वास,\nमाता -पिता को दे दिया,बेटो ने वनवास ,\nमंदिर में पूजा करे,घर में करे क्लेश ,\nबाप तो बोझा लगे,पत्थर लगे गणेश ,\nप्रेम आस्था त्याग हुए,बीते युग की बात,\nबच्चे ही करने लगे,माता-पिता से घात ,\nपानी आँखो मे मरी ,मरी शर्म-ओ-लाज ,\nकहे बहू अब साँस से,घर में मेरा राज ,\nनयी सदी से मिल रही,दर्द भरी सौगात,\nबेटा कहता बाप से,क्या तेरी औकात ,\nकमा अकेले बाप ने,बेटे पाले चार ,\nएक अकेली जब अब,चारो पर है भार,\nमरने लगी संवेदना ,ख़तम हुए सदभाव,\nपूरब पर भी हो गया, पश्चिम का प्रभाव ,\nPermalink Reply by Rash Bihari Ravi on March 20, 2010 at 2:47pm\npreetam bhai tu iyad karat bara mai ke okara se puchha mai ke bisay me jekara lage mai naikhe\nPermalink Reply by PREETAM TIWARY(PREET) on March 20, 2010 at 2:55pm\njee guru jee sahi kah rahal bani...hum samajh sakat bani.........\nPermalink Reply by Ratnesh Raman Pathak on March 22, 2010 at 5:29pm\nbahut badhiya discussion ,aaj ke jamana me sabse kum mai baap ke kimat hota.bahut hi saubhagya wala beta beti badan jekara apna mata pita ke sewa kare ke subhagya prapt hola.bahut badhiya.\nPermalink Reply by Raju on March 29, 2010 at 7:52pm\nI want to say only .........\nमाई हिमालय से भी ऊंचा हो ले\nपत्थर लेखा कठोर ना\nमाई सागर से भी गहरा हो ले\nसागर जइसन खारा ना\nभगवान के भी जन्म देवे ले माई\nभगवान लेखा दुर्लभ ना\nमाइ त हवा से भी जादे गतिशील हो ले\nअदृश्य बिल्कुल ना\nदेखत रहेले हरदम माई\nहमनी के बीमार भइला पर\nगुमसुम बैठ के सिरहाना\nमाथ पर हाथ फेरत.....\nलम्बी उम्र के कामना करत ....\nई त शाश्वत सत्य बा...की\nमाई के तुलना ना हो सकेला\nमाई के जईसन\nकेकरा से करी हम तुलना माई के............\nमाई ...हो ले!\nबस माई ....\nमाई के तुलना ना हो सकेला।।


स्वर्ग में बहाली – Anjoria\nसितम्बर 20, 2011 अशोक मिश्र, कतरब्योंत\nहमरा जगहा रउरा होखतीं, त चिहुँक गइल रहतीं. काहे कि हमरा सोझा एगो बहुते सुघड़ ‘सुंदरी’ खड़ा मुस्कुरात रहल. पहिले त हम समुझनी कि कवनो भूतनी हमरा पर सवार होखे आइल बिया. ई सोचते हमरा पूरा देह में डर समा गइल. लड़िकाईं में जब कवनो भूत भा भूतनी से सोझा हो जात रहुवे त हमनी का आपन अकेला ब्रह्मास्त्र ‘हनुमान चालीसा’ जोर-जोर से पढ़े लागीं सँ. आजु चूंकि मेनका एकाएक हमरा सोझा आ गइल रहुवे, से हम डर आ घबराहट से ‘हनुमान चालीसे’ भुला गइनी. लाख सोचनी, लेकिन मौका पर यादे ना आइल. अब का करीं ? तबहिये हमरा एगो उपाय सूझल. जब रत्नावली के एक घुड़की सुनिके तुलसी दास जइसन साधारण गृहस्थ महाकवि हो सकेले, ‘रामचरित मानस’ जइसन महाकाव्य रच सकेले, त का हम अपना घरैतिन के नाम जाप के एह भूतनी के ना भगा सकीं ? बस फेर का रहे ? हम आंखि बंद कइले आ हाथ जोड़के जोर-जोर से अपना घरैतिन के नाम जपे लगनी. लेकिन ई का ! ऊ ‘सुंदरी’ भागे का जगहा ओहिजे खाड़ मंद-मंद मुसुकात रहल.\nहमार कान्ह थपथपावत ऊ कहलसि, ‘चलीं, रउरा के ‘यमराज सर’ बोलवले हँ.’\nहम बहुते मुलायम आवाज में कहनी, ‘देवी! रउरा के हईं ? आ हमरा के यमराज सर काहे बोलवले बाड़न ?’\nसुंदरी तनिका अनसाइल आवाज में कहलसि, ‘ताज्जुब बा, तू हमरा के नइखऽ चिह्नत ? हम ‘सनातन सुंदरी’ मेनका हईं. यमराज सर तोहरा के तुरते बोलवले बाड़न. काहे बोलवले बाड़े, ई तू उनुके से पूछीहऽ.’ ‘मरता का ना करे’ वाला दशा में हमरा यमराज सर का सोझा पेश होखे पड़ल. यमराज का आफिस का बहरी कुछ पुण्यात्मा खड़ा होके ‘जिंदाबाद-मुर्दाबाद’ के नारा लगावत रहलें. एक जने पुण्यात्मा मेनका के देखते चिचियात कहले, ‘जवानी से लगाइत बुढ़ापा ले संयमित जीवन जियला, दान-पुण्य कइला का बादो हमनी के स्वर्ग में का मिलल ? उहे लाखों बरीस के बुढ़िया रंभा, मेनका, उर्वशी. अरे हमनी का मंदिरन आ धार्मिक तीरथन पर लाखों-करोड़ों रुपिया के सोना-चांदी एह खातिर ना दान कइले रहीं कि जब हमनी का स्वर्ग में आईं, त राजा मनु से लेके मनमोहन सिंह का राज ले जियते रहे वाली अप्सरा सभ हमनी के स्वागत करसु. वइसहूं एह अप्सरा सभन के देवन, दानवन, असुरन अउर ऋषियन का सेवा कइला से फुरसत मिले, तब नू हमनी का पँजरा आवऽ सँ. सत्ता आ बाहुबल के हनक का बल पर देवता आ असुर सभ एह अप्सरा सभ के हथिया लिहले बाड़े. अगर जल्दिये नया अप्सरा सभ के भरती ना कइल गइल, त हमनी का स्वर्ग में हड़ताल कर देब जा. स्वर्ग सरकार के ईंट से ईंट बजा देब जा.’ हमरा लागल कि ई पुण्यात्मा धरती पर जरूर नेता रहल होई.\nमेनका हमरा से कहलसि, ‘ई बागी हउवन सँ, एह लोग के बाति मत सुनऽ.’ तब ले यमराज के दफ्तर आ चुकल रहे. हमरा के देखतही यमराज कहले, ‘आवऽ! तोहरे इंतजार करत रहीं. रास्ता में तू देखलहीं होखबऽ कि एहिजा हड़ताल होखे के आसार बा. मामला का बा, इहो तोहरा बुझा गइल होखी. से हम फैसला कइले बानी कि मर्त्यलोक के कुछ सुंदरियन के अप्सरा बहाल कर लिहल जाव. एह अप्सरान के एगो कमेटी चुनी जवना के तू अध्यक्ष बनावल गइल बाड़ऽ. हमरा पर पक्षपात के आरोप ना लागे, एहखातिर तोहरा के बोला के अध्यक्ष बनावे के पड़ल.’\nयमराज के बाति सुनते हम हक्की-बक्की भुला गइनी. कँपकपात पूछनी, ‘सर! त एह सनातन सुंदरियन के का होई ?’ यमराज हमरा सोझा पहिला बेर मुसुकइले, ‘मेनका वीआरएस का तहत स्वैच्छिक सेवानिवृत्ति ला आवेदन कर दिहले बाड़ी. रंभा पहिलही से नोटिस पीरियड में चलत बाड़ी. अगिला हफ्ता ले नोटिस पीरियड खतम हो जाई. उनुका के इंद्र सर अपना विशेष सेवा में ले लिहले बाड़न. रिटारमेंट का बाद उनुकर तनख्वाह इंद्र सर दीहें. उर्वशी के कवनो ना कवनो आरोप लगाके सेवामुक्त कर दिहल जाई. ओकर तईयारी कर लिहल गइल बा. बस एहिजा के माहौल तनिका ठीक हो जाव.‘’ यमराज से मिलल महत्व से हम गदगद हो गइनी, हाथ जोड़के विनीत भाव से पूछनी, ‘सर.. हमरा का करे के होखी ?’\nयमराज कुछ कहतन एहसे पहिले मेनका बोल पड़ली, ‘मर्त्यलोक से कुछ सुंदरियन के बोलावल गइल बा. रउरा चित्रगुप्त जी, नारद जी आ वरुण देव जी का साथे बइठ के ओह सुंदरियन में से लायक सुन्दरियन के चुन लीं.’ एतना कहिके मेनका हमरा से चले के इशारा कइली. हम मेनका का साथे एगो बड़हन हॉल में चहुँपनी. ओहिजा रूस, अमेरिका, चीन, जापान वगैरह देशन के विश्वविख्यात रूप गर्विता सुंदरी सभ बइठल रहली आ आपन मधु मुस्कान बिखेरत माहौल के नैसर्गिक सुषमा देत रहली. हम चारों तरफ एह उम्मीद से नजर दउड़वनी कि देखीं कि भारत के कवन-कवन सुंदरियन के बोलावल गइल बा. सोचनी कि जवन सुंदरी हमरा के कहियो भाव ना दिहली, कबो गले ना लगवली, आजु उनुका के चुन के उनुका पर एगो एहसान लाद देब, जेहसे कि जब हम स्वर्ग में आईं त हमार खास ध्यान राखे लोग, विशेष सेवा करसु. लेकिन ई का ? भारत के एकहू सुंदरी ओहनी में ना रहली, हम मेनका से पूछनी, ‘भारत से सुंदरियन के नइखे बोलावल का ?’\nमेनका एने ओने झंकली आ फेर फुसफुसात बोलली, ‘ऊ का बा कि सर…पिछली बेर जब जब बहाली चलल त सगरी अप्सरा देवभूमि भारते से रहलीं. स्वर्ग के देव, दानव अब भारतीय सुंदरियन के सेवा लेत-लेत ऊबिया गइल बाड़न.से, एह बेर अमेरिका, चीन, जापान अउर रूस के सुंदरियन के मौका देबे के सोचल गइल बा. यमराज आ इंद्रो सर इहे चाहत बाड़े.’\nई सुनते हमरा ताव आ गइल. हम चिल्लइनी, ‘ई त भारत के अपमान बा. ओहिजा एक से बढ़के सुंदरी मौजूद बाड़ी. ओहनी का सोझा त मेनका, रंभा, उर्वशी जइसन अप्सरा पानी भरत लउकीहें. राखी सावंत, मल्लिका सहरावत, मलाइका अरोड़ा खान के बोलावऽ. ओहनी बिना त ई सलेक्शन पूरे ना होई. हमरा सामने से हटऽ. हम जा के यमराज से पूछत बानी नू कि ऊ अइसन भेदभाव काहे कइलन.” कहत हम मेनका के ढकेल के आगे बढ़ल चहनी. लेकिन ई का ! हमरा धप्प का आवाज का साथे केहू के गिरे के आभास भइल. हम चिहुँक गइनी. देखनी कि अपना बिछवना पर बानी आ घरैतिन नीचे गिरल चिल्लात बाड़ी, ‘हाय राम…मर गइनी.’ अब रउरा जान गइल होखब कि भइल का रहे ?\nजनवरी 17, 2012 OmPrakash Singh\nजनवरी 11, 2012 OmPrakash Singh


नवम्बर 2013 – पृष्ठ3– Anjoria\nभोजपुरी सिनेमा के नया सितारा – राजेश सिंह\nनवम्बर 10, 2013 Editor\nभोजपुरी सिनेमा में एगो नया सितारा राजेश सिंह के इन्ट्री हो गइल बा. मुजफ्फरपुर के राजेश सिंह बचपने से रंगमंच से जुड़ल बाड़े. आपन प्रतिभा निखारे ला उ दिल्ली में…\nखानल, खोनल, खोदल (बतकुच्चन – १३३)\nनवम्बर 9, 2013 Editor\nआज चलीं कुछ खानल, खोनल, खोदल जाव. अब बात ला हमरा के खोदी मत काहे कि हम त बस खोरल चाहत बानी आ आग हमार लगावल ना ह. बात जब…\nआग लगावत पानी\nनवम्बर 7, 2013 Editor\n– जयंती पांडेय बाबा लस्टमानंद आ रामचेला दुर्गा पूजा देखे कोलकाता गइले. उहां मिडल क्लास में पढ़े वाला उनकर नाती जब पूछलस कि बाबा हो ‘सावन में लग गई आग’…\nनवम्बर 4, 2013 Editor\n– दुर्गा चरण पाण्डेय सईंया सूतल होइहे जा के बथानी पर मकई में मचानी पर ना…. कइले होइहे सानी-पानी, कोड़ले होइहे कोन-कान सांझे चौराहा जा के, खइले होइहे मीठा पान.…\n– प्रेम कुमार वइसे त भारत में हमेशा कवनो ना कवनो पर्व.त्योहार मनावल जात रहेला बाकिर चित्रगुप्त पूजा शायद एगो अइसन त्योहार ह जवना के एगो खासे जाति के लोग…\nनवम्बर 1, 2013 Editor\nमनोज आर॰ पाण्डेय अभिनीत भोजपुरी फिलिम ‘नजर लागल राजा तोहरे बंगले पे’ के पहिला झलक सभका सोझा आ गइल बा. शिव शिवम फिल्म इंटरटेन्मेंट के बैनर तले एक्सीलेन्ट फिल्म प्रा॰…\nकाल्ह ले एगो सामान्य दीखत देहरादून के बेटी मोनिका सिंह आजु भोजपुरी सिनेमा के स्टार बन गइल बाड़ी, उनकर नाम जुबान पर आवते राष्ट्रीय नाट्य विद्यालय, नई दिल्ली के एगो…


एस एस फ़िल्म फैक्टरी के “विजय पथ – एगो जंग” – Anjoria\nएस एस फ़िल्म फैक्टरी के “विजय पथ – एगो जंग”\nMarch 3, 2014 Editor फिल्म, मनोरंजन 0\nभोजपुरी सिनेमा के बढ़त डेग के मज़बूती देबे में लागल कंपनी एस एस फ़िल्म फैक्टरी “विजय पथ – एगो जंग” फिलिम बनावत बिया. निर्माण करावत बाड़ी एकर संचालिका शाजहान शेख़. संजीव बोहरपी के निर्देशन एकरा शूटिंग के दूसरका दौर चलत बा आ एकरा पूरा भइला का बाद पोस्ट प्रोडक्शन के काम शुरू होखी.\nमुख्य कलाकारन में विजय वर्मा, आदित्य मोहन, अर्चना सिंह, आनन्द मोहन, तेज यादव, किरन यादव, धर्मेन्द्र सिंह, विनोद मिश्रा, सीमा सिंह, बालेश्वर सिंह, अउर संजय पाण्डेय के नाम बा.\nडंका बजावत डॉन विराज के नया लुक


खबर भोजपुरी में (अतवार, 17 मई 2015) – टटका खबर\nखबर भोजपुरी में (अतवार, 17 मई 2015)\nचीन के तीन दिन के यात्रा पूरा कर के पीएम नरेन्द्र मोदी मंगोलिया के राजधानी उलान बटोर चहुँप गइलन. कवनो भारतीय प्रधानमंत्री पहिला बेर मंगोलिया के दौरा पर गइल बाड़न. मंगोलिया के लोकतंत्र आपन 25 बरीस पूरा होखे के जलसा मनावत बिया आ एहिजा पीएम नरेंद्र मोदी संसद के संबोधित करीहें. एक साल का भितरे पूरा दुनिया के कूटनीतिक माहौल में भारत के महत्व तेजी से बढ़ल बा आ पूरा दुनिया भारत के गंभीरता से सुने लागल बा. चीन में भारतीय समुदाय के संबोधित करत मोदी अपना विदेश यात्रा का बारे में बतवलन कि तीस साल बाद भारत में बनल बहुमत वाली सरकार के मुखिया का नाते अबहीं विदेश अइला पर लोग अधिका धियान देला. तीन चार साल बाद अइतन त अगिला चुनाव का चलते विदेशी सरकारन के लागीत कि पता ना अगिला चुनाव में का होखी आ के प्रधानमंत्री बनी.\nसत्ता के नशा से पगलाइल दिल्ली के मुख्यमंत्री अरविन्द केजरीवाल अब ओहिजा के उपराज्यपाल से पंगा ले लिहले बाड़न. एह झगड़ा ले के अब ऊ राष्ट्रपति से मिले खातिर समय मंगले बाड़न. केजरीवाल के पते नइखे कि दिल्ली के मुख्यमंत्री दोसरा राज्यन के मुख्यमंत्री का तरह ना होखे आ ओहिजा ओकरा बहुते कम अधिकार मिलल बा. केजरीवाल के रहन देख अब इहे लागत बा कि नियम कानून बनावे वाला लोग बहुते बढ़िया कइले रहुवे. अगर दिल्ली के पूरा राज्य के दर्जा मिल गइल रहीत त सत्ता मद में पगलाइल केजरीवाल पूरा देश के परेशान तबाह करे में लाग जाइत. तब संसद से लेके पूरा केन्द्र सरकार के कार्यालयन पर हुकुम चलावे के कोशिश में लाग जाइत केजरीवाल.\nचार दिन बादे एक बेर फेरू भूकंप से कांपल यूपी बिहार आ बंगाल. शनिचर के साँझ करीब पाँच बजे आइल एह भूकंप के केन्द्र नेपाल के रामेछाप में रहुवे आ एकर ताकत 5.7 के. एह भूकंप से बिहार में चार आदमी के मौत होखे के खबर बा.\nबिहार सरकार प्रतियोगिता परीक्षा खातिर महिला प्रतिभागियन के तइयारी करावे के योजना बनवले बिया. एकर जानकारी बिहार राज्य महिला विकास निगम के प्रबंध निदेशक इमामुद्दीन अहमद शनिचर का दिने दिहलन. कहलन कि बहुते महिला अभाव का चलते प्रतियोगिता परीक्षा के तइयारी ना करस एह से ई काम करे के तय भइल बा.\nपटना के जीपीओ में एटीम आ कोर बैंकिंग के उद्घाटन करत केंद्रीय संचार आ सूचना प्रौद्योगिकी मंत्री रविशंकर प्रसाद शनिचर का दिने कहलन कि छह महीना का भितरे बिहार के सगरी पोस्ट आफिसन के आन लाइन करा दीहल जाई जेहसे लोग के पइसा जमा करे भा निकाले में सहुलियत होखी.\nउत्तर प्रदेश सरकार छोटका शहरन में क्रोएशिया के मदद से ट्राम सेवा शुरु कर सकेले. ई बात क्रोएशिया के राजदूत आमिर मोहर्रमी बियफे का दिने मुख्यमंत्री अखिलेश यादव से बतियवला का बाद बतवलें.\nअमरीकी रक्षा मंत्री एश्टन कार्टर बतवले बाड़न कि सीरिया में विशेष अमरीकी बल के कार्रवाई में इस्लामिक स्टेट के एगो बड़हन आतंकी सरगना के मार दीहल गइल बा. एह सरगना के नाम अबु सयाफ़ बतावल जात बा जवन पूरबी सीरिया में इस्लामिक स्टेट के तेल व्यापार देखत रहुवे. ओकरा बीबी के हिरासत में ले लीहल गइल बा.\nआईपीएल के मैच में शनिचरा का दिने राजस्थान रॉयल्स9रन से कोलकाता नाइट राइडर्स के हरा दिहलसि आ प्ले आॅफ में जगह बना लिहलसि. एगो दोसर मैच में चेन्नई सुपर किंग्स पंजाब के किंग्स इलेवन के हरा दिहलसि.\nफेसबुक के सीईओ मार्क जकरबर्ग अपना पोस्ट में भारत के गलत नक्शा डललन बाकिर बाद में विवाद बढ़ला पर ओह पोस्ट के अपना वाल पर से हटा लिहलन.\nशनिचर का दिने अपना सरकारी डेरा पर दू गो फिल्म सिटी ला एमओयू साइन करत घरी मुख्यमंत्री दावा कइलन कि बिना यूपी वालन के कुछउ हिट ना होखे. कहलन कि कोशिश कइल जात बा कि यूपी के लोग सिनेमा देखो. अबहीं बहुते कम लोग सिनेमा देखे जात बा.\nमिस्र के एगो अदालत ओहिजा के राष्ट्रपति रहल मोहम्मद मोर्सी के फाँसी के सजा सुना दिहलसि. साल 2011 के एह मामिला में एक सौ से बेसी लोग के फाँसी के सजा सुनावल गइल बा.\nNews in Bhojpuri, भोजपुरी में खबर.\nखबर भोजपुरी में (सोमार, 18 मई 2015)


(अतवार,4दिसंबर)\nपटना के सुपर 30 के गुरु आनंद कुमार के दुनिया के 20 गो माथ शिक्षकन का सूची में लंदन के प्रतिष्ठित पत्रिका ‘मोनोकल’ शामिल कइले बिया.\nपूर्वी चम्पारण आ औरंगाबाद जिलन में दू गो अलग अलग हमला में नक्सली उतपाती एगो कंपनी के दू गो मोबाइल टावरन का लगे जेनरेटर रूम आ तकनीकी सिस्टम जरा दिहलन स आ मुजफ्फरपुर जिला के देवरिया थाना इलाका में एगो पैक्स अध्यक्ष आ मुखियापति के गोली मारके मुआ दिहलन स.\nलौकहा विधानसभा सीट पर जनता दल (युनाइटेड) आपन कब्जा बरकरार राख लिहलसि आ ओकर उम्मीदवार राजद के हरा दिहलन. पंचायतीराज मंत्री रहल हरिप्रसाद साह के निधन का बाद खाली भइल सीट से उनुकर बेटा सतीश कुमार साह विधायक बन गइलन.\nजहानाबाद के जिलाधिकारी कार्यालय का सोझा पिछला पाँच दिन से एगो औरत एह बाति खातिर अनशन करत बिया कि ओकरा बेटा पतोहु के हत्या करे वाला सिपाही के गिरफ्तार कइल जाव.


टटका खबर, शुक, १६ मार्च २०१२ | Anjoria's Weblog\nPosted on मार्च 16, 2012 by Anjoria\nडीएलडब्ल्यू मजदूर संघ, बनारस के होली मिलन\n(डीएलडब्ल्यू संस्थान पर होली मिलन में संगठन के अनेके पदाधिकारी आ सदस्य मौजूद रहले. खास कर के मुकेश करिडोल, विनोद बाजपेयी, वाई के मालवीय, ए के सक्सेना, पीएन द्विवेदी, पी एन सिहं, बाबूलाल, एस एन पाठक, आर के सिंह, आर के नचकनी, विनोद बाजपेयी, अध्यक्ष नरेन्द्र मिश्र, महामंत्री आरबी त्रिपाठी, जेपी तिवारी सोमेश्वर राम, राम प्रसाद शर्मा, मुकेश सिंह, अमित सिंह, आलोक सिंह, बीडी दुबे, रामायण यादव, बच्चेलाल यादव, प्रदीप पाल, सुरेश सिन्हा, सुरेश विश्वकर्मा, वेद सिहं, राम सिंह, राकेश पाण्डेय, अखिलेश राज, मानवेन्द्र पाण्डेय, अष्टभुज मिश्रा, अविनाश पाठक वगैरह.)\nराज्यसभा के दस सीट खातिर होखे वाला चुनाव में सपा का ओर से पाँच जने आ कांग्रेस का ओर से एक जने आपन परचा दाखिल कइलन. सपा एहिजा से छह गो सीट जितावे लायक बिया जबकि कांग्रेस के बेंवत एकहू सीट लायक नइखे. बसपा दू सीट पर आ भाजपा एक सीट पर जीत जाई. सपा का ओर से नरेश अग्रवाल, किरणमय नंदा, दर्शन सिंह यादव, ब्रजभूषण तिवारी आ मुनव्वर सलीम जबकि कांग्रेस का ओर से रशिद मसूद परचा दाखिल कइले. बसपा का ओर से दू गो परचा, मायावती आ मुनकाद अली के, पहिलही दाखिल हो चुकल बा. परचा दाखिल करे के आखिरी तारीख उनइस मार्च बावे.\nअखिलेश यादव मायावती का जमाना के सगरी अधिकारियन के मुख्यमंत्री सचिवालय से हटा दिहलन. अब राजेन्द्र मोहन श्रीवास्तव के प्रमुख गृह सचिव आ राजीव कुमार के प्रमुख सचिव बनावल गइल बा, अनीता सिंह आ आलोक कुमार के मुख्यमंत्री के सचिव बनावल गइल बा.\nबेरोजगारी भत्ता देबे में उमिर सीमा के प्रावधान से बहुते बेरोजगारन के नाराजगी बा काहे कि सपा चुनावी वादा में उमिर के बन्धन ना लगवले रहुवे. पिछला सपा सरकार में पचीस साल के उपर के बेरोजगारन के बेरोजगारी भत्ता दिआत रहुवे. अब पैंतीस साल से उपरे के बेरोजगार के भत्ता दिहल जाई.\nबिहार सरकार राज्य में दाखिल खारिज करे के प्रक्रिया आनलाइन करे के एलान कर दिलसि. सर्वे मानचित्र के डिजिटलाईज कर दिहल जाई जेहसे ई सुरक्षित रहि पावे.\nटाइम्स मैगजिन अपना नयका अंक के कवर पर नरेन्द्र मोदी के तस्वीर छपले बिया. उनुका काम के बहुते बड़ाई भइल बा बाकिर सवालो उठावल बा कि का ऊ भारत के प्रधानमंत्री बन सकीहें का?\nसलमान रुशदी काल्हु दिल्ली में इण्डिया टूडे कनक्लेव के संबोधित करीहें. दू महीना पहिले उनुकर जयपुर के कार्यक्रम मुसलमानन के विरोध का चलते ओहिजा के कांग्रेस सरकार टरवा दिहले रहुवे. बाकिर दिल्ली में सलमान के कार्यक्रम के विरोध ना त दिल्ली सरकार करी ना केन्द्र सरकार ना कवनो मुस्लिम संगठन.\nराज्यसभा चुनाव में ममता कांग्रेस के ठेंगा देखवली. ओहिजा से पाँच गो सीट के चुनाव में वामदल एक सीट जीत सकेले आ ओकरा बाद उनुका लगे कुछ फालतू वोट बाच जाई. ओह वोट पर कांग्रेस टकटकी लगवले बिया बाकिर चार गो सीट खातिर तृणमूल अपान उम्मीदवारन के एलान कर दिहलसि. वाम मोर्चा का ओर से सीटू महासचिव तपन सेन आपन परचा दाखिल करीहें जबकि तृणमूल का ओर से मुकुल राय, कुणाल घोष आ नदिमुल हक के उम्मीदवार बनावल गइल बा. चउथा सीट पर विवेक गुप्ता के नाम दिहल गइल बा. पार्टी के भरोसा बा कि ऊ अपना लोकप्रियता का चलते चुनाव जीत लीहें.\nपाकिस्तान से आइल न्यायिक आयोग २६ नवंबर के मुंबई आतंकी हमला के गवाहन के बयान दर्ज करे के काम शुरू कइलसि.\nसुप्रीम कोर्ट आजु केन्द्र आ राज्यसरकारन से साल २००८ से २०११ का बीच अपना घर से गायब एक लाख लड़िकन का बारे में जबाब मंगलसि. अनेसा बा कि एहमें से अधिकतर बचवन के भीख माँगे, वेश्या का धंधा आ बाल मजदूरी में लगावल गइल बा.\nअफगानिस्तान में बगरामी इलाका में एगो हेलीकॉपटर दुर्घटना में नाहियो त चौदह लोग के जान जाये के खबर बा. हेलीकाप्टर तुर्की सेना के रहुवे आ एहो मकान पर गिर गइल.\nअफगानिस्तान के राष्ट्रपति हमीद करजई कहले बाड़न कि देश के सुदूर इलाकन से विदेशी सेना के हटा लिहल जाव.\nतुर्की अपना नागरिकन के सीरिया छोड़ देबे के कहलसि. ऊ आपन दूतावासो २२ मार्च से बंद करे के फैसला कइले बावे.\nसचिन तेंदुलकर आपन सैकड़ा के सैकड़ा त लगा लिहलन बाकिर भारत के ई खूशी ढेर देर ले ना टिक पावल काहे कि बांगला देश भारत के पाँच विकेट से हरा दिहलसि. अब भारत के फाइनल खेले पर सवालिया निशान लाग गइल बा. वइसे ई पहिलहू कई बेर भइल बा कि सचिन के सैकड़ा भारत के ना सहे आ ओकरा ओह मैच में हारे के पड़ेला जवना में सचिन शतक लगा लेलें. आजुओ उहे भइल बा.\nएक साल से आपन महाशतक बनावे का फेर में सस्ते मे आउट होखत सचिन तेंदुलकर आजु आखिरकार आपन महाशतक जमाइये लिहलन. उनुका एह सफलता पर राष्ट्रपति प्रधानमंत्री समेत बहुते लोग बधाई देत बा आ फेर एक बेर सचिन के भारत रत्न बनावे के बाति शुरू हो गइल बा.\nनेपाल में होखत एएफसी कप फुटबाल टूर्नामेंट का फाइनल में उत्तर कोरिया आ तुर्कमेनिस्तान का बीच खेल होखी.\nबजट २०१२ के कांग्रेस का तरफ से प्रशंसा त बाकी सगरी दल का तरफ से आलोचना मिलल बा. आम आदमी के त ठकुआ मार दिहले बा. एक हाथ से आयकर में कमी के झुनझुना थमावत दोसरा हाथ से प्रणव दादा ओकर पाकिट खाली कर दिहलन.\nशेयर बाजार आजु के बजट से बहुते निराश भइल आ सेंसेक्स २१० अंक नीचे गिर के बंद भइल. रूपिया डॉलर के मुकाबले बीस पइसा मजबूत भइल.\nकच्चा तेल के दाम आजु बढ़ के १०५.६४ डॉलर प्रति बैरल हो गइल.\nयूपी बोर्ड के मैट्रिक आ इंटर परीक्षा आजु से शुरु हो गइल. कतहीं से कवनो नकल करे वाला के पकड़ाये के खबर नइखे. सपा नकल विरोधी कानून के विरोधी मानल जाले. कल्याण सिंह का शासनकाल में बनल नकल विरोधी कानून के मुलायम मुख्यमंत्री बनते पहिला फैसला ले के हटा दिहले रहले.\nयूपी के १९७७ बैच के आईएएस अधिकारी रहल नूर मोहम्मद आजु अलीगढ़ मुस्लिम विश्वविद्यालय के कार्यवाहक कुलपति के काम आजु से सम्हार लिहलन.\nबजट पेश होखते संसद सोमार तकले स्थगित कर दिहल गइल.\nशयेर बाजार में मामूली बढ़त देखे के मिलत बा.\nसेवा कर बढ़वला का चलते शादी बिआह, ब्यूटी पार्लर, शामियाना पंडा, केटरिंग, डेकोरेशन वगैरह महँगा हो जाई.\nचार्टर्ड एकाउन्टेन्ट के सेवा महँग भइल.\nसोना, हीरा आ प्लैटिनम पर आयात शुल्क बढ़ावल गइल.\nरंगीन पत्थर पर आयात शुल्क बढ़ावल गइल.\nएड्स आ कैंसर के दवाई सस्ता होई.\nसिगरेट महँग भइल.\nपेट्रोल महँगा होखे के पूरा आसार.\nएलसीडी, एलईडी सस्ता होखी.\nकुछे सेवा छोड़ सगरी सेवा पर सर्विस टैक्स लागी.\nहोटल, रेस्टोरेंट, फोन, बड़की कार, एसी, फ्रिज, टीवी, कोचिंग, हवाई सफर महँग भइल.\nउत्पाद कर में दू फीसदी के बढ़ोतरी भइल.\nविदेशी साइकिल आ ओकरा कलपूर्जा पर टैक्स बढ़ल.\nमाचिस पर उत्पाद कर घटावल गइल.\nसोया उत्पाद पर से कस्टम ड्यूटी घटावल गइल.\nअगिला साल के बजट पेश भइल.\nसेवा कर दस फीसदी से बढ़ा के बारह फीसदी कर दिहल गइल.\nआयकर के सीमा १ लाख ८० हजार से बढ़ा के २ लाख रुपिया भइल.\nरक्षा बजट खातिर १ लाख ९३ हजार ४०७ करोड़ रुपिया होखी.\n२ लाख से ५ लाख ले १० फीसदी टैक्स, ५ से १० लाख पर २० फीसदी आ १० लाख से बेसी पर ३० फीसदी का दर से टैक्स लगावल जाई.\nदस लाख रुपिया तक के आमदनी वाला लोग खातिर शेयर में पचास हजार रुपिया तक के निवेश पर ५० फीसदी कर छूट दिहल जाई.\nकार्पोरेट टैक्स में कवनो बदलाव ना भइल.\nकिसान क्रेडिट कार्ड के इस्तेमाल एटीएमो पर कइल जा सकी.\nआधार कार्ड बनावे के काम चालू रही.\nशिक्षा के अधिकार खातिर २५,५५५ करोड़ रुपिया के आवंटन.\nवरिष्ठ नागरिकन के एडवांस टैक्स जमा करे से मुक्ति.\nसाठ हजार करोड़ के इंफ्रास्ट्रक्चर बांड जारी होखी.\nबिल्डर अब विदेश से कर्जा ले सकीहें.\nसमय पर कर्जा चुकावे वाला किसानन के तीन फीसदी के अलगा से छूट.\nमरद औरत के टैक्स छूट एक बराबर कइल गइल.\nजीएसटी अगस्त २०१२ से लागू कर दिहल जाई.\nसिक्यूरिटी ट्रांजेक्शन टैक्स मे बीस फीसदी के कमी कइल गइल.\nThis entry was posted in उत्तर प्रदेश, खेल, देश-दुनिया, बिहार, व्यापार, Uncategorized and tagged आम बजट, टटका खबर, Budget 2012, news in bhojpuri by Anjoria. Bookmark the permalink.


भोजपुरी के संवैधानिक दर्जा मांगत दिल्ली मे धरना – Anjoria\nAug 7, 2015 भोजपुरी, संवैधानिक दर्जा\nभोजपुरी के संविधान के 8वीं अनुसूची में शामिल करावे खातिर भोजपुरी जन जागरण अभियान का बैनर तले दिल्ली के जंतर मंतर पर बियफे का दिने एक दिन के धरना दीहल गइल. एह धरना में भोजपुरी प्रेमी देश भर से आइल रहलें. अध्यक्षता करत भोजपुरी समाज, दिल्ली के अध्यक्ष अजीत दुबे भोजपुरी के जल्दी से जल्दी संविधान के 8वीं अनुसूची में शामिल करे के मांग सरकार से कइलन आ इहो बतवलन कि संवैधानिक मान्यता काहे नइखे मिल पावत.\nभोजपुरी भाषा के संवैधानिक मान्यता खातिर पिछला पचासो बरीस से अधिका से आन्दोलन होत आवत बा आ हर दल के नेता आ प्रशासनिक अधिकारियो एकर समर्थन कइले बाड़े. संसद के दुनू सदन में एकरा खातिर आवाज उठावल जात रहल बा. साल 2014 के लोकसभा चुनाव में भाजपा के लोग एह माँग के समर्थन कइले रहुवे. पिछला यूपीए सरकारो का दौरान गृहमंत्री रहल श्रीप्रकाश जयसवाल त संसद के पटल एलान त क दिहले रहलन कि जल्दिए भोजपुरी के 8वीं अनुसूची में शामिल क लीहल जाई. बाकिर आजु ले एकरा पर अमल नइखे हो सकल.\nधरना संबोधित करत डाॅ लालबाबु यादव बिहार में भोजपुरी के दुसरका राजभाषा बनावे के मांग कइलन. डाॅ वीरेन्द्र नारायण यादव बतवलन कि जयप्रकाश विश्वविद्यालय, छपरा में एम ए में भोजपुरी के कोर्स शुरू हो गइल बा. मुजफ्फरपुर से आइल बिहार यूनिवर्सिटी के भोजपुरी विभागाध्यक्ष डाॅ जयकान्त सिंह ‘जय’ कहलन कि बरीसन से चलत आवत एह मांग के पूरा करत भोजपुरी के जल्दी से 8वीं अनुसूची में शामिल क लीहल जाव. देवरिया से आइल भोजपुरी अमन पत्रिका के संपादक डा॰ जनार्दन सिंह कहलन कि हमनी के मांग पूरा ना होखी त सगरी भोजपुरिया सांसदन के घेराव कइल जाई. पूर्वांचल एकता मंच के भाई शिवजी सिंह कहलन कि भोजपुरी का बारे में सरकारन के वादाखिलाफी अब ढेर दिन ले बरदाश्त ना होखी. महुआ प्लस के क्रियेटिव कंसल्टेंट मनोज भावुक वगैरह अनेके लोग आपन आपन बात कहल.\nभोजपुरी जन जागरण अभियान के महामंत्री अभिषेक भोजपुरिया धरना में आइल लोगन के स्वागत करत ओह लोग से भोजपुरी के संवैधानिक दर्जा दिआवे के मांग कइलन आ भोजपुरी के अलगा से सेंसर बोर्ड बनावे के मांग कइलन. रंगश्री के महेन्द्र सिंह, जमशेदपुर से आइल राजेश भोजपुरिया आ मनोकामना सिंह ‘अजय’, पी राज सिंह, विश्वनाथ शर्मा, देवेन्द्र कुमार, कुलदीप श्रीवास्तव (सम्पादक, भोजपुरी पंचायत), राज कुमार अनुरागी (हेलो भोजपुरी), प्रो० राजेश माँझी, राजीव उपाध्याय (भोजपुरी मैना), केशव मोहन पाण्डेय, राजीव रंजन राय, मनोज श्रीवास्तव (भोजपुरी संसार), मनोज कुमार सिंह, पंकज कुमार (मध्यप्रदेश), प्रो० गुरुचरण सिंह, श्री श्यंदन सुमन वगैरह दर्जनो लोग सभा के संबोधित कइल. जे एन यू भोजपुरी मंच के कलाकार अपना गवनई से भोजपुरी के अलख जगवलें.\nकार्यक्रम के संचालन रंगकर्मी संजय ऋतुराज कइलन आ धन्यवाद ज्ञापन संतोष पटेल.\n(हिन्दी में भेजल विज्ञप्ति के ई भोजपुरी अनुवाद ह. आयोजक लोग के भोजपुरी से कतना प्रेम बा ई एह बात से साफ हो जात बा कि भोजपुरी लिखे में परेशानी होखत बा. कार्यक्रम के फोटो आ जानकारी दोसरो स्रोत से मिलल बा. जवना से साफ हो जात बा कि कुछ लोग के जिक्र एह रपट में जानबूझ के नइखे कइल गइल. एह धरना से कतना जन जागरण भइल होखी तवन धरना के फोटो से देखल जा सकेला. वक्ता आ श्रोता में से केकर गिनिती अधिका रहुवे रउरो सभे देख सकीलें.\n– भोजपुरिका संपादक के टिप्पणी)